48 saman dikeluarkan di Jalan New Zealand Malaysia
Oleh NOR SHAFAWATI YUP

7 Februari 2022, 2:52 pm
SEREMBAN – Sebanyak 48 saman telah dikeluarkan oleh pihak polis di laluan Jalan Temiang-Pantai di sini yang menjadi tarikan pengunjung untuk bergambar kerana keindahan pemandangan seakan ‘New Zealand’ di Malaysia.
Ketua Polis Negeri Sembilan, Datuk Mohamad Mat Yusop berkata, daripada saman yang dikeluarkan kesalahan tertinggi direkodkan adalah meletakkan kenderaan di bahu jalan atau lorong kecemasan untuk tujuan bergambar dan berkumpul.
“Hendak ambil gambar tidak jadi masalah tetapi jangan sampai meletak kenderaan di bahu jalan dan lorong kecemasan sehingga mengganggu kelancaran trafik dan mengundang risiko tinggi berlakunya kemalangan.
“Bagaimanapun, setakat ini tiada kes kemalangan direkodkan berlaku di kawasan tersebut,” katanya dalam sidang akhbar di sini hari ini.
Jelas Mohamad, pihak polis dari Jabatan Siasatan dan Penguatkusaan Trafik (JSPT) Negeri Sembilan bersama agensi lain akan meneruskan pemantuan dan advokasi dari semasa ke semasa bagi memastikan keselamatan pengguna lalu lintas.
“Itu sebenarnya jalan Persekutuan bukannya lebuh raya, mungkin disebabkan pemandangan di sepanjang laluan itu menarik menyebabkan ramai yang berhenti untuk mengambil gambar.

“Ia tidak jadi masalah asalkan orang ramai mematuhi peraturan ditetapkan selain tidak mengganggu lalu lintas,” katanya.
Dalam pada itu, beliau berkata, aktiviti berbasikal dan jogging dibenarkan di laluan berkenaan selagi tidak mengganggu keselamatan lalu lintas serta tidak membahayakan diri sendiri dan orang lain.
“Justeru kita menasihati pengguna jalan raya tidak kira di negeri ini mahupun luar negeri yang melalui kawasan itu supaya mematuhi peraturan jalan raya ditetapkan,” katanya.
Sebelum ini tular di media sosial, sekumpulan individu daripada sebuah kelab kereta meletakkan kenderaan di lorong kecemasan kedua-dua arah di Jalan Temiang-Pantai untuk bergambar di jalan raya berkenaan. – K! ONLINE


Ops Selamat 17: 308,726 saman dikeluarkan
Oleh FITRI HAZIM

8 Februari 2022, 9:44 pm
KUALA LUMPUR – Sebanyak 308,726 saman dikeluarkan atas pelbagai kesalahan sepanjang Ops Selamat 17 sempena perayaan Tahun Baharu Cina.
Ketua Polis Negara, Tan Sri Acryl Sani Abdullah Sani berkata, jumlah saman itu merekodkan peningkatan sebanyak 37,558 atau 14 peratus pada operasi sama tahun lalu.
“Dalam Ops Selamat pada 17 Februari, sebanyak 308,726 saman telah dikeluarkan atas pelbagai kesalahan berbanding 271,168 saman pada Ops Selamat tahun lalu.
“Jumlah tahun ini sekaligus merekodkan peningkatan jumlah pengeluaran saman sebanyak 37,558 atau 14 peratus,” katanya dalam satu kenyataan hari ini.
Menurut Acryl, Op Selamat 17 turut berjaya merekodkan penurunan jumlah kemalangan jalan raya sebanyak 26 peratus iaitu 11,325 kes berbanding 15,382 kes pada operasi sama tahun lalu.
“Jumlah kemalangan maut merekodan sebanyak 108 kes, berbanding 133 kes dalam Ops Selamat 16/2020 menunjukkan penurunan sebanyak 25 kes atau 19 peratus.

“Manakala jumlah kematian yang direkodkan adalah sebanyak 119 kes, berbanding 149 kes pada Ops Selamat 16/2020, menunjukkan penurunan sebanyak 30 kes atau 20 peratus,” jelasnya.
Tambah beliau, penunggang dan pembonceng motosikal kekal menjadi penyumbang utama mencatatkan angka kemalangan maut tertinggi sebanyak 82 kematian.
“Angka tersebut menurun sebanyak 15 kematian atau 15 peratus, berbanding Ops Selamat 16/2020 yang merekodkan sebanyak 97 kematian,” ujarnya. – K! ONLINE


Polis nafi tidak siasat kemalangan libatkan anak bekas pengarah Bukit Aman
Oleh FITRI HAZIM

8 Februari 2022, 10:46 pm
SERDANG – Polis menafikan tuduhan pihak tertentu yg mendakwa polis tidak menjalankan siasatan berhubung insiden kemalangan melibatkan anak kepada seorang bekas pengarah Bukit Aman.
Ketua Polis Daerah Serdang, Asisten Komisioner A.A Anbalagan berkata, siasatan berhubung kes ini telah dibuka selepas laporan diterima.
“Pihak polis telah mengesan satu ciapan yang tular di media sosial yang mendakwa pihak polis tidak menjalankan siasatan berhubung satu kejadian kemalangan jalan raya melibatkan anak kepada bekas Pengarah Cawangan Khas, Bukit Aman.
“Pihak polis menafikan sekeras-kerasnya dakwaan yang tidak berasas ini.
“Kuasa untuk menutup mana-mana siasatan bukan terletak di bawah bidang kuasa polis, dalam soal ini sangat mustahil sama sekali wujudnya campur tangan daripada mana-mana pihak,” katanya dalam satu kenyataan di sini hari ini.
Tambah Anbalagan, semua prosedur siasatan berhubung kes berkenaan telah dijalankan menurut peruntukan undang-undang sedia ada termasuk saringan air kencing dan ujian darah.

“Semua langkah-langkah dalam prosedur siasatan telah dilaksanakan sepenuhnya termasuk membuat ujian darah dan saringan air kencing.
“Keputusan saringan air kencing yang dibuat adalah negatif, sementara keputusan ujian toksikologi sampel darah masih belum diperolehi dari Jabatan Kimia Malaysia,” ujarnya.
Semalam, tular satu ciapan di media sosial mendakwa polis tidak menjalankan siasatan berhubung satu kes kemalangan jalan raya.
Menurut ciapan tersebut, tiada tindakan diambil kerana melibatkan anak bekas pegawai kanan Polis Diraja Malaysia (PDRM). – K! ONLINE


Penyokong teori konspirasi dakwa ada bangunan makhluk asing di Bulan
Oleh KOSMO!

8 Februari 2022, 11:00 pm
BANDAR RAYA NEW YORK – Kumpulan penganalisis teori makhluk asing percaya bahawa terdapat objek terbang tidak dikenali (UFO) dan bangunan gergasi dibina di Bulan, lapor akhbar Daily Star semalam.
Menerusi paparan di laman YouTube,  satu klip video menunjukkan  tiga struktur menyerupai bangunan berada di Bulan dengan salah satu lokasi penemuan tersebut adalah kawasan di mana kapal angkasa Apollo 15 mendarat pada tahun 1971.
Rakaman yang dimuat naik oleh  saluran penyelidikan makhluk asing,  Secureteam10 itu  menganggarkan bangunan tersebut menyamai saiz sebuah  pasar raya Walmart.
Saluran itu mempunyai lebih dua juta pengikut yang mahukan lebih banyak pembongkaran dibuat berhubung UFO dan makhluk asing.
“Kita tidak perlu membina sesuatu di Bulan kerana mereka (makhluk asing) sudah pun ada di sana.
“Dalam video ini, anda akan melihat struktur bangunan bersaiz pasar raya Walmart di Bulan. Binaan itu berada di atas sebuah bukit. Ia begitu hampir dengan tapak pendaratan misi Apollo dan ia bukan satu kebetulan,” kata penulis Secureteam 10, John Ege. – Agensi


Badak air milik Pablo Escobar akan dihapuskan
Oleh KOSMO!

8 Februari 2022, 10:00 pm
BOGOTA, Colombia – Lebih 100 badak air Afrika milik bekas raja dadah, Pablo Escobar berdepan masa depan suram selepas haiwan berkenaan diisytihar sebagai speseis yang sukar dikawal, lapor laman berita Wion News kelmarin.
Kawanan haiwan tersebut yang dinamakan badak air kokain,  berkemungkinan besar akan dihapuskan kerana pihak berkuasa hidupan liar tempatan tidak mampu untuk mengawal  pembiakannya.
Sebanyak 130 ekor badak air itu dibiarkan berkeliaran bebas di sekitar Sungai Magdalena, utara Bogota.
Seorang pegawai zoo berkata, kehadiran badak air mengancam hidupan liar tempatan dan manusia yang tinggal di sepanjang sungai itu.
Pihak zoo tersebut bercadang untuk memandulkan kawanan badak air berkenaan, namun prosesnya menelan belanja yang besar selain sukar dilakukan.
“Mungkin kawanan tersebut akan dibunuh jika tiada jalan penyelesaian lain.

“Ia adalah pilihan yang perlu dan mungkin satu-satunya cara untuk menghentikan masalah ini daripada menjadi lebih teruk,” kata Ketua Agensi Alam Sekitar negeri Cornare, David Echeverri.
Echeverri bertanggungjawab dalam usaha memandulkan kawanan badak air tersebut.
Escobar yang  pernah menjadi ketua Kartel Medellin merupakan salah seorang lelaki terkaya di dunia hasil kekayaan empayar pengedaran dadah yang dibinanya.
Dia menggunakan hasil kekayaannya untuk membina sebuah zoo peribadi yang menempatkan badak air, flamingo, zirafah, kuda belang dan kanggaru.
Selepas dia ditembak mati oleh polis pada 1993, semua haiwan kecuali badak air telah dijual kepada zoo. – Agensi


Pelanggan kecewa pendandan rambut seksi hanya iklan promosi
Oleh KOSMO!

8 Februari 2022, 8:00 pm
BANGKOK – Sebuah kedai gunting rambut di Bangkok menjadi tular di media sosial apabila foto-foto wanita seksi sedang mendandan rambut pelanggan lelaki tersebar meluas, lapor laman berita Coconut News semalam.
Laman Facebook kedai gunting rambut Real Cut 4 itu dihujani pelbagai komen oleh pelanggan lelaki yang meluahkan rasa kecewa kerana tidak mendapat ‘layanan’ pendandan rambut yang disediakan.
Bagaimanapun, pemilik kedai itu membuat penjelasan bahawa premisnya tidak mempunyai pekerja wanita dan  gambar tersebut  sebaliknya adalah sesi fotografi hanya bagi tujuan promosi.
“Kami menyediakan perkhidmatan gunting dan dandanan rambut. Kami bukannya pusat urut yang membekalkan  gadis-gadis.
“Pendandan wanita yang tular itu sebenarnya teman wanita saya dan rakan-rakannya menyertai sesi fotografi tersebut semata-mata untuk tujuan pemasaran,” jelas satu kenyataan rasmi kedai itu.
Ternyata kenyataan itu menambah kekecewaan netizen yang sudah memasang angan-angan mahu menggunting rambut di kedai berkenaan. – Agensi


ATM tahan 12 PATI, jumpa dadah dalam beg
Oleh MASTURAH SURADI

8 Februari 2022, 9:54 pm
KOTA TINGGI – Bukan sahaja berjaya mengagalkan cubaan 12 pendatang asing tanpa izin (PATI) keluar dari negara melalui jalan tidak sah, Angkatan Tentera Malaysia (ATM) turut menjumpai barang terlarang disyaki milik migran yang berjaya melarikan diri.
Markas Divisyen Ketiga Infantri Malaysia (3 Div) dalam kenyataannya memaklumkan kesemua PATI warganegara Indonesia itu ditahan dalam Ops Benteng di kawasan tanggungjawab Briged Ketujuh Infantri Malaysia (7 Bgd) awal pagi tadi.
Katanya, hasil maklumat diterima dari penduduk kampung tim ronda telah berjaya mengesan dan melihat pergerakan orang yang mencurigakan di Pinggir Hutan Tenggaroh pada pukul 5 pagi.
“Pada pukul 6.15 pagi, Tim Quick Reaction Force (QRF) telah diaturgerakkan ke lokasi kejadian dan seterusnya berjaya menahan dan membuat penangkapan ke atas 12 PATI.
“Selain itu di lokasi tangkapan, tim QRF telah menjumpai sebuah beg dipercayai ditinggalkan oleh PATI yang sempat melarikan diri mengandungi bahan terlarang iaitu sepotong ganja (kanabis) anggaran seberat 0.03 gram dan sepeket syabu (methamphetamine) anggaran seberat 0.01 gram.
“Kesemua 12 PATI itu kemudian diserahkan ke Markas Taktikal Pos Tanjung Sepang untuk proses pemeriksaan dan dokumentasi,” katanya di sini hari ini.

Tambahnya, dua laporan polis iaitu melibatkan kes penyeludupan PATI dan penyalahgunaan dadah telah dibuat di Balai Polis Sungai Ambat dan Balai Polis Bayu Damai.
Katanya, kesemua PATI terdiri daripada lelaki itu yang berusia sekitar 18 hingga 45 tahun telah menajalani saringan Covid-19 di Klinik Kesihatan Sungai Rengit dan hasil ujian saringan mendapati kesemua PATI negatif.
“Mereka telah diserahkan kepada pihak Jabatan Imigresen Malaysia pada pukul 1 tengah hari manakala bahan terlarang dadah diserahkan kepada Balai Polis Bayu Damai untuk tindakan selanjutnya.
“Nilai keseluruhan rampasan dianggarkan berjumlah RM1,077.08 melibatkan mata wang Malaysia RM 47.20, mata wang Indonesia IDR 2,000.00 (RM 29.88), sebuah telefon bimbit bernilai RM900, sepotong ganja (kanabis) anggaran seberat 0.03 gram bernilai RM50 dan sepaket syabu (methamphetamine) anggaran seberat 0.01 gram bernilai RM50.
“Pasukan meneruskan atur gerak Tim QRF dan Tim Dron ATM serta bantuan dari pasukan Tentera Laut Diraja Malaysia (TLDM) bagi menjejak kemungkinan saki baki PATI di sekitar kawasan tangkapan,”katanya lagi. – K! ONLINE


Wawa dikecam selamba catwalk tanpa pelitup muka
Oleh SAIRUL ZAMRI MISRANI

8 Februari 2022, 8:15 pm
PETALING JAYA – Pelakon dan usahawan Wawa Zainal sekali lagi menjadi perhatian netizen gara-gara tidak mematuhi prosedur operasi standard (SOP) apabila dilihat tidak memakai pelitup muka ketika berada di tempat tumpuan awam.
Menerusi video yang dimuat naik dalam aplikasi TikTok miliknya, Wawa dilihat cantik menggayakan busana serba hitam sambil berjalan ‘catwalk’ persis model tanpa memakai pelitup muka.
Difahamkan, Wawa atau nama sebenarnya Nur Hawa Zainal Abidin, 31, terlibat dengan sesi fotografi bagi sebuah jenama dipercayai dilakukan di tengah-tengah ibu kota berhampiran pusat beli-belah di Jalan Bukit Bintang baru-baru ini.
Disebabkan tidak memakai pelitup muka dan mengabaikan SOP norma baharu, ruangan komen perkongsian video pendek isteri kepada pelakon Aeril Zafrel itu dibanjiri ribuan kecaman dan kritikan netizen.
“Berani dia tak pakai mask (pelitup muka) dekat tengah-tengah bandar. Aku buka mask sekejap pun dah takut dan menggelabah.
“Yang pasti dia ni bukan dekat Malaysia. Sebab Malaysia wajib kena pakai mask, mungkin ini di Pluto.

“Oh patutlah kes mencanak-canak naik, salah satu punca ni,” komen seorang netizen menerusi ruangan komen itu.
Dalam pada itu, ada juga segelintir netizen dan pengikut yang mempertahankan tindakan pelakon drama Sejadah Untuk Dia itu dengan alasan Wawa tidak mengenakan pelitup muka hanya sewaktu penggambaran.
“Mungkin dia buka masa video tersebut dirakam sahaja, lepas tu dia pakailah balik. Cuba fikir logik dan jangan nak hentam melulu saja.
“Netizen ni pantang nampak benda-benda macam ni, laju je jatuhkan hukuman,” tulis pengikut lagi.


Hak milik tanah kepada koperasi di Felda
Oleh SALEHUDIN MAT RASAD

8 Februari 2022, 10:25 pm
TEMERLOH – Kerajaan negeri akan memberikan hak milik tanah yang diusahakan koperasi di kawasan Felda di negeri ini dalam usaha memperkasakan lagi koperasi di kawasan tanah rancangan Felda.
Pengerusi Jawatankuasa Hal Ehwal Felda, Koperasi, Usahawan dan Hal Ehwal Pengguna negeri, Datuk Nazri Ngah berkata, sehingga kini sebanyak 114 koperasi Felda dikenal pasti dalam program pemutihan dan pemilikan tanah koperasi yang sedang giat dilakukan.
“Pendekatan berstrategik kerajaan negeri di bawah kepimpinan Menteri Besar Datuk Seri Wan Rosdy Wan Ismail ini adalah bagi membantu Koperasi Felda meningkatkan pegangan aset dan perolehan koperasi.
“Ia juga sekali gus memberi peluang kepada koperasi untuk menjana pelbagai aktiviti ekonomi yang dapat merapatkan jurang antara bandar dan kawasan bandar kecil serta tanah rancangan Felda,” katanya dalam sidang akhbar selepas program pemutihan dan pemilikan tanah koperasi Felda di Dewan Datuk Zaharuddin Abu Kassim Kerdau di sini hari ini.
Menurut Nazri setakat ini sebanyak 80 buah koperasi berminat dalam program ini manakala selebihnya masih dalam perbincangan dengan Ahli Lembaga Koperasi (ALK).
Katanya melalui usaha ini Ahli Lembaga Koperasi atau pengurusan koperasi perlu melantik juruukur berlesen bagi membantu penyediaan pelan pra-Hitungan di lokasi permohonan.

Dalam pada itu beliau berkata, dengan pemilikan tanah Felda secara langsung kerajaan Pahang dapat membantu dan merangsang pertambahan pendapatan warga Felda dengan menjadikan koperasi sebagai platform perniagaan di Felda.
Tambahnya, pemberian geran tanah kepada koperasi di Felda juga akan memberi manfaat kepada kerajaan negeri yang mendapat pendapatan dalam bentuk cukai tanah.
“Pemilikan tanah ke atas aset koperasi di rancangan Felda seperti stesen minyak juga memastikan masa depan koperasi lebih terjamin sekiranya berlaku perkara tidak diingini seperti perubahan tampuk pemerintahan negara,”ujarnya. – K! ONLINE


Pengantin gementar ditanya jurunikah doa ‘bersama isteri’
Oleh KOSMO!

8 Februari 2022, 9:00 pm
JAKARTA – Sebuah video yang tular di media sosial Indonesia memaparkan situasi seorang jurunikah bertanyakan beberapa soalan kepada pengantin lelaki semasa sesi ijab kabul, lapor laman berita Suara.com.
Berdasarkan video yang dimuat naik pada akaun TikTok bernama @khalifastudios, seorang pengantin lelaki lengkap berpakaian putih dilihat duduk di hadapan jurunikah.
“Setelah kahwin, nak ada anak?’’ tanya jurunikah.
Setelah pengantin lelaki tersebut mengiyakan soalan tersebut, jurunikah seterusnya bertanya apa kriteria anak yang diinginkan.
“Saya mahu anak soleh dan solehah,’’ jawab pengantin lelaki.
Jurunikah pun menasihati bahawa perlu memulakan persetubuhan dengan berdoa sebelum bertanyakan lagi sama ada pengantin lelaki sudah menghafal doa itu atau belum.

Setelah dijawab tidak, jurunikah itu terkejut lalu menasihatinya untuk menghafal doa tersebut.
Rata-rata tetamu yang hadir turut terhibur dengan situasi tersebut.
Video dengan lebih 12 juta tontonan itu turut mendapat perhatian netizen di ruangan komen.
“Rasa macam peperiksaan percubaan tesis,’’ tulis seorang netizen.
“Nasib baik pakai pelitup muka, malunya kalau orang ramai tengok,’’ ulas netizen lain. – Agensi


Lelaki dikhuatiri lemas terjun jambatan
Oleh ISKANDAR SHAH MOHAMED

8 Februari 2022, 8:42 pm
KLANG – Seorang lelaki dikhuatiri lemas selepas dipercayai terjun ke dalam sungai di Jambatan Raja Muda di sini, hari ini.
Kejadian kira-kira pukul 11 pagi itu disedari orang awam yang ternampak mangsa terapung di sungai tersebut.
Pengarah Bomba Selangor, Norazam Khamis berkata, seramai 15 anggota termasuk pegawai dari Balai Bomba dan Penyelamat Kota Raja serta Sungai Pinang dikejarkan ke lokasi kejadian selepas menerima panggilan kecemasan pada pukul 11.05 pagi.
“Gerakan mencari lelaki yang tidak dikenal pasti identiti itu giat dijalankan di sekitar kawasan tersebut.
“Namun, operasi pencarian belum menemukan mangsa dan terpaksa dihentikan pukul 7 petang tadi dan disambung esok pagi,” katanya ketika dihubungi Kosmo! hari ini.
Tambah Norazam, operasi mencari dan menyelamat itu turut disertai Pasukan Penyelamatan Di Air (PPDA) Selangor.

Terdahulu, tular satu video berdurasi 23 saat memaparkan orang awam terkejut melihat seorang lelaki yang tidak berbaju terapung di sungai berkenaan. Orang ramai kemudian cuba berkali-kali memanggil lelaki berkenaan namun masih tiada sahutan. -K! ONLINE


Tiada sebab keluar Bersatu jika berpegang prinsip parti tolak kleptokrasi
Oleh MASTURAH SURADI

8 Februari 2022, 6:47 pm
KOTA TINGGI – Tiada pemimpin atau ahli keluar dari Parti Pribumi Bersatu Malaysia (Bersatu) melainkan ‘tergoda’ dengan tawaran lebih-lebih lagi menjelang pelaksanaan Pilihan Raya Negeri (PRN) Johor.
Timbalan Presiden Bersatu, Datuk Seri Ahmad Faizal Azumu berkata tiada sebab untuk keluar dari parti itu selagi mereka terus berpegang dengan prinsip dan perjuangan parti yang menolak kleptokrasi, rasuah serta salah guna kuasa.
“Kita yakin mereka yang tetap pendirian dan yakin dengan perjuangan Bersatu yang tolak kemungkaran, tentang puak yang telah salah guna kuasa satu ketika dahulu, tentu akan bertahan.
“Tetapi jika ada yang tergoda dan (ada ditawarkan) jajaran baharu, wallahuallam. Terpulang, tapi saya yakin sebahagian besar rakyat, kita semuanya tolak kemungkaran, kleptokrasi dan salah guna kuasa.
“Itu yang kami sedang laksanakan dan teruskan perjuangkan dengan cara kami, semoga Allah beri petunjuk dan hidayah,”katanya ketika mengulas khabar angin empat ketua bahagian Bersatu di negeri ini akan mengumumkan keluar parti dalam masa terdekat.
Mengulas lanjut berkenaan tindakan dua Ahli Dewan Undangan Negeri (ADUN) dan beberapa cawangan Bersatu yang keluar parti baru-baru ini, Ahmad Faizal berkata tindakan tersebut tidak terlalu menjejaskan atau memberi kesan terhadap Bersatu pada PRN Johor.

Katanya, dua ADUN yang keluar Bersatu semasa berada dalam parti, tidak banyak menyumbang dan ada yang tidak berjaya membuka cawangan di kawasan masing-masing.
Beliau juga memberitahu, mesyuarat cawangan Bersatu tidak mudah diadakan kerana tidak cukup korum dan situasi itu turut dihadapi parti lain.
Jelasnya, orang ramai lebih faham apa yang diperjuangkan Bersatu dan percaya mereka akan bersama-sama parti yang tidak menodai janji.
“Ada yang mengatakan perjuangan untuk agama, bangsa dan tanahair di bibir tetapi kelakuan seharian (pemimpin) semasa berkuasa berbeza. Rakyat faham perkara ini dan mereka bukan bodoh,” katanya.
Bekas ADUN Puteri Wangsa, Mazlan Bujang dan bekas ADUN Larkin, Datuk Mohd Izhar Ahmad mengumumkan keluar Bersatu serta merta pada 27 dan 29 Januari lalu kerana hilang kepercayaan terhadap kepimpinan tertinggi parti itu.-K! ONLINE


Kru bot nelayan hilang selepas bot dipukul ombak kuat
Oleh NORLIDA AKMAR IDROS

8 Februari 2022, 7:31 pm
ALOR SETAR – Seorang kru bot nelayan dikhuatiri lemas selepas dipercayai terjatuh ke dalam laut ketika keluar menangguk siput di kedudukan 6.7 batu nautika barat laut Kuala Kedah dekat sini awal pagi tadi.
Mangsa, Mohd. Ayob Jalaluddin, 39, dipercayai terjatuh ke dalam laut apabila bot tersebut dipukul ombak kuat semasa dalam perjalanan balik ke pangkalan kira-kira pukul 5.30 pagi.
Pengarah Zon Maritim Kuala Kedah, Komander Maritim Noor Azreyanti Ishak berkata, Maritime Rescue Sub-Centre (MRSC) Langkawi mengaktifkan operasi carilamat dengan mengatur gerak bot Perkasa 1224 ke lokasi kejadian sebaik menerima maklumat daripada pengadu, Ismail Saidin.
“Bot nelayan tempatan Kelas A bernombor pendaftaran PSF 2120 yang berpangkalan di Kuala Sala dekat sini sedang melakukan aktiviti menangguk siput sebelum tekong menyedari mangsa tiada di bot tersebut.
“Mangsa, Mohd. Ayob dipercayai terjatuh ke dalam laut setelah bot dipukul ombak yang kuat semasa mereka dalam perjalanan balik ke pangkalan,” katanya dalam satu kenyataan di sini hari ini.
Katanya, usaha mengesan mangsa turut disertai agensi lain iaitu Pasukan Polis Marin (PPM), Jabatan Bomba dan Penyelamat (JBPM) dan Angkatan Pertahanan Awam (APM) serta beberapa bot nelayan tempatan.

“Operasi mencari dan menyelamat pada hari pertama di Jeti Nelayan Kuala Kuar ditangguhkan pada pukul 7 malam ini dan pencarian akan disambung semula pada pukul 8 pagi esok.
“Setakat ini tiada sebarang petunjuk baharu ditemui,” tambahnya.- K! ONLINE


Bumbung stadium mini Sungai Ara diterbangkan angin
Oleh NOOR HASLIZA NUSI

8 Februari 2022, 7:34 pm
GEORGE TOWN – Orang awam dan penduduk di Flat Seri Delima, Sungai Ara di sini bertempiaran lari apabila bumbung sebuah stadium mini tercabut dalam kejadian angin kencang petang tadi.
Kira-kira 20 penduduk termasuk kanak-kanak berjaya menyelamatkan diri sebaik bumbung stadium berkenaan tertanggal akibat dibadai angin kuat sebelum tersangkut pada pagar besi perumahan flat berkenaan kira-kira pukul 5.15 petang.
Semasa kejadian, semua penduduk tersebut dikatakan sedang berada di dalam sebuah kedai berhampiran dan di tangga stadium.
Seorang penduduk yang mahu dikenali sebagai Nor, 49, berkata, dia terkejut sebaik mendengar jeritan kuat orang ramai dari lokasi tersebut.
“Kejadian berlaku dalam tempoh singkat iaitu kurang tempoh 10 saat. Angin kuat terus membadai bumbung stadium mini itu hingga terbang ke tepi perumahan di sini.
“Mujur tiada berlaku sebarang kemalangan mahupun kecederaan orang awam yang ada di situ. Hanya tiga buah kereta dan motosikal sahaja yang terperangkap di bawah bumbung,” jelasnya ketika ditemui di sini.

Ketika ini kerja-kerja mengalihkan struktur bumbung akan dilakukan pihak Majlis Bandaraya Pulau Pinang yang berada di tempat kejadian.
Keadaan di tempat kejadian dilaporkan terkawal ketika ini dan penduduk dinasihati supaya berada jauh dari lokasi berkenaan. – K! ONLINE


5,421 kes sembuh, 17 kluster baharu
Oleh SITI A'ISYAH SUKAIMI

8 Februari 2022, 7:27 pm
PUTRAJAYA – Sebanyak 5,421 kes sembuh dicatatkan hari ini, dengan jumlah kumulatif kes sembuh daripada Covid-19 sebanyak 2,824,071 kes.
Ketua Pengarah Kesihatan, Tan Sri Dr. Noor Hisham Abdullah berkata, dalam masa sama, sebanyak 153  kes daripada 13,944 kes harian yang dilaporkan melibatkan jangkitan import dengan jumlah keseluruhan kes positif Covid-19 2,939,198 kes.
“Daripada jumlah kes hari ini, sebanyak 73 kes (0.5 peratus) kategori tiga, empat dan lima serta 13,871 kes (99.5 peratus) kategori satu dan dua.
“Terdapat 17 kluster baharu dikenal pasti dengan jumlah kluster tamat sebanyak 6,151 kluster serta 375 kluster aktif,” katanya dalam satu kenyataan di sini hari ini.
Ujarnya lagi, terdapat 138 kes sedang dirawat di Unit Rawatan Rapi dan 71 kes memerlukan bantuan pernafasan. – K! ONLINE


Tiga SOP baharu umrah bermula 14 Februari
Oleh AHMAD SHAHERMAN SHAMSURI

8 Februari 2022, 7:41 pm
KUALA LUMPUR – Tiga prosedur operasi standard (SOP) baharu akan dikuatkuasakan kepada jemaah yang akan melaksanakan ibadat umrah di Tanah Suci, bermula Isnin hadapan.
Menteri Kanan Pertahanan, Datuk Seri Hishammuddin Tun Hussein berkata, antara SOP baharu itu adalah, person-in-charge (PIC) dari agen pelancongan perlu memantau kepatuhan jemaah umrah semasa di Tanah Suci, perjalanan balik ke Malaysia dan semasa di pintu masuk antarabangsa.
Selain itu katanya, jemaah umrah dibenarkan menjalani kuarantin wajib di kediaman masing-masing tanpa memohon kelulusan Home Quarantine Application (HQA) seperti sebelum ini.
“Tetapi jemaah dibenarkan menjalani kuarantin wajib di stesen kuarantin swasta dengan kos penginapan, makan minum dan rawatan ditanggung sendiri.
“Selain itu katanya, kerajaan juga mewajibkan dos penggalak kepada jemaah yang ingin mengerjakan umrah,” katanya pada sidang akhbar selepas Mesyuarat Kuartet Menteri di Wisma Pertahanan hari ini.
Mengulas lanjut, Hishammuddin berkata, bagi jemaah yang berangkat ke Tanah Suci hari ini sehingga 13 Februari hadapan terikat dengan SOP sedia ada.

“Walaubagaimanapun, apabila mereka pulang semula ke tanah air kelak, diwajibkan mematuhi SOP baharu yang telah dikuatkuasakan,” ujarnya.-K! ONLINE


KBS umum tarikh Sukma KL selewatnya hujung bulan ini
Oleh MASTURAH SURADI

8 Februari 2022, 6:57 pm
KOTA TINGGI – Kementerian Belia dan Sukan (KBS) akan mengumumkan tarikh penganjuran Sukan Malaysia (Sukma) Kuala Lumpur selewat-lewatnya hujung bulan ini.
Menterinya, Datuk Seri Ahmad Faizal Azumu berkata, ketika ini pihaknya sedang menyiapkan memorandum jemaah menteri bagi permohonohan peruntukan menganjurkan Sukma berkenaan.
Katanya, beliau yakin penganjuran sukan itu masih akan dapat diteruskan pada tahun ini namun senarai akhir acara-acara dipertandingkan belum diputuskan.
“Saya percaya kalau kita terus menjaga prosedur operasi standard (SOP) tiada acara yang terganggu. Malangnya ia akan terganggu jika orang ramai tidak menjaga SOP dan ada jangkitan.
“Apabila ia berlaku akan merencatkan kemeriahan penganjuran tidak kira hiburan dan sukan,” katanya selepas menghadiri Majlis Penyerahan Siap Projek Naik Taraf dan Baik Pulih Kompleks Rakan Muda Sukan Air dan Udara (KRMSAU) di Bandar Penawar, Kota Tinggi, hari ini.
Ahmad Faizal turut memaklumkan, semua fasiliti Sukma Johor yang akan bermula pada 2024 perlu dijaga dan selenggara dengan baik tanpa perlu ditambah baik.

Katanya, ini kerana kemudahan di semua venue itu bertaraf antarabangsa dan mampu digunakan untuk tempoh masa yang lama.
“Saya mohon semua pihak yang betindak sebagai penyelenggara fasiliti supaya jaga dengan baik kerana setiap fasiliti gunakan kantung kerajaan dan wang rakyat yang kita perlu jaga sebaik mungkin,”katanya lagi.
Sukma Johor ke-20 sepatutnya dianjurkan pada 2020 namun ditunda beberapa kali disebabkan pandemik Covid-19 sebelum diputuskan penganjurannya pada tahun 2024.- K! ONLINE


Tiga komponen atasi banjir di Selangor
Oleh MOHD YUNUS YAKKUB

8 Februari 2022, 7:37 pm
SHAH ALAM – Tiga komponen penting dikenal pasti yang perlu dilaksanakan bersama sebagai langkah penyelesaian banjir di Selangor.
Pengerusi Jawatankuasa Tetap Infrastruktur dan Kemudahan Awam, Pemodenan Pertanian dan Industri Asas Tani, Ir. Izham Hashim berkata, ini melibatkan pembinaan empangan besar, tasik dan kolam takungan air; kewujudan sistem saliran seperti sungai, parit, longkang dan terowong.
Selain itu, katanya, adalah kaedah pelepasan sama ada di tasik atau laut yang kesemuanya akan dibentangkan dalam pemukiman kerajaan negeri bersama Menteri Besar yang akan diadakan di Pulau Langkawi pada 23 Februari lalu.
“Kita ada berhubung dengan pakar terowong bawah tanah dan sebagainya untuk melihat teknologi terbaharu dalam pengurusan banjir agar tidak ketinggalan dalam melihat penyelesaian menyeluruh isu pengurusan sumber air dan banjir.
“Semua akan dibentangkan dalam pemukiman itu selain pelaburan. Apa yang penting adalah kos kerana terlalu tinggi sebab ini bukan kerja sehari dua, tetapi untuk jangka panjang dan memang melibatkan dana yang besar,” katanya di sini.
Terdahulu beliau menyerahkan sumbangan kepada kakitangan jabatan dan agensi di bawah Jawatankuasa Infrastruktur dan Kemudahan Awam di Bangunan Setiausaha Kerajaan Negeri, hari ini.

Izham turut memberitahu, pemukiman tersebut turut melibatkan pelbagai jabatan dan agensi termasuk syarikat swasta yang berkaitan dengan cadangan pengurusan banjir selain exco kerajaan negeri.
Ini termasuk Jabatan Pengairan dan Saliran, Lembaga Urus Air Selangor (LUAS), Jabatan Mineral dan Geosains (JMG) serta Landasan Lumayan Sdn Bhd sebab menguruskan Sungai Klang.
“Ini harus diuruskan secara bersepadu dan membawa cadangan daripada semua sudut dan tidak boleh berasingan,” jelasnya. – K! ONLINE


Cuma 8% kes AEFI serius ada kaitan vaksin
Oleh AMREE AHMAD

8 Februari 2022, 6:53 pm
PUTRAJAYA – Hanya sebilangan kecil daripada banyak kes Kesan Buruk Susulan Imunisasi (AEFI) yang mempunyai hubung kait secara langsung dengan pengambilan vaksin Covid-19.
Perkara itu didedahkan Pengarah Agensi Regulatori Farmaseutikal Kebangsaan (NPRA), Dr. Roshayati Mohd. Sani pada sesi libat urus bersama-sama media secara dalam talian hari ini.
“Setakat ini berdasarkan hasil semakan yang terperinci, cuma lapan peratus daripada kes AEFI yang serius disahkan memang ada kaitan dengan suntikan vaksin berkenaan,” katanya.
Mengulas lanjut, Roshayati berkata, pemantauan pihak kementerian itu turut mendapati kesan AEFI yang serius amat jarang berlaku dan kemungkinan hanya akan timbul secara kebetulan.
“Semua kes AEFI serius dilaporkan oleh penerima dos imunisasi itu akan disiasat rapi dan dinilai bagi ditentukan memang ada hubung kait kesan sampingan dengan vaksin,” katanya.
Justeru, beliau meminta mereka yang mengalami AEFI agar segera memaklumkan menerusi pelbagai saluran disediakan oleh pihak kementerian termasuk melalui aplikasi MySejahtera.

Langkah itu ujarnya, bagi membolehkan kes disiasat dengan teliti dan dikongsi NPRA dengan pihak berkepentingan lain malah laporan itu dijadikan rujukan Pertubuhan Kesihatan Sedunia.
Berdasarkan perangkaan agensi itu sehingga 31 Januari lalu, sejumlah 3,458 laporan AEFI serius diterima dari seluruh negara sejak PICK dilancarkan pada 24 Februari tahun lepas.
Statistik menunjukkan majoriti besar kes AEFI melibatkan dos primer, sekali gus menyangkal tohmahan golongan antivaksin kononnya dos penggalak berisiko tinggi ada kesan sampingan. – K! ONLINE


Pemburu bunuh 447 rusa, babi hutan untuk keseronokan
Oleh KOSMO!

8 Februari 2022, 7:00 pm
MADRID – Kumpulan-kumpulan pencinta alam sekitar menyelar tindakan membunuh hampir 450 ekor rusa dan babi hutan dalam satu pemburuan yang dijalankan selama sehari di Sepanyol, lapor akhbar Daily Mail semalam.
Kematian besar-besaran itu berlaku semasa aktiviti pemburuan komersial di estet persendirian Los Posteruelos, bandar Villaviciosa de Córdoba, berhampiran kawasan bukit bukau di  Andalusia.
Sebanyak 447 ekor haiwan itu diletakkan dalam sebuah kawasan berpagar bagi mengelak daripada terlepas sebelum ditembak oleh 70 pemburu yang mengambil bahagian.
Setiap pemburu dikenakan bayaran mencecah €1,000 (RM4,780.24) untuk menyertai sesi pemburuan tersebut yang dilaporkan sah di bawah undang-undang Sepanyol.
Bagaimanapun, kumpulan-kumpulan hak asasi haiwan berkata, penggunaan pagar adalah tidak beretika kerana babi hutan dan rusa itu tidak dapat melarikan diri. Mereka mengecam tindakan itu selepas imej bangkai haiwan tersebut bergelimpangan tersebar di media sosial.
Setiap pemburu membunuh kira-kira enam atau tujuh haiwan tersebut sekali gus jauh lebih tinggi daripada kadar purata pemburuan biasa dalam sehari, kata mereka.

Presiden Persekutuan Pemburuan Diraja Sepanyol, Manuel Gallardo memberitahu akhbar El Mundo bahawa pemburuan skala besar diperlukan kerana kewujudan spesies itu yang terlalu banyak.
Namun, wakil pertubuhan alam sekitar Ecologists in Action membidas kenyataan Gallardo dan menganggap pemburuan itu sebagai ‘pesta darah dan kematian’. – Agensi


Bazar Ramadan di Wilayah Persekutuan dibenarkan
Oleh SITI A'ISYAH SUKAIMI

8 Februari 2022, 7:45 pm
PUTRAJAYA – Operasi Bazar Ramadan di seluruh Wilayah Persekutuan menjelang bulan puasa pada tahun ini adalah dibenarkan mengikut prosedur operasi standard (SOP) sedia ada.
Menteri Wilayah Persekutuan, Datuk Seri Shahidan Kassim berkata, lesen bagi pengoperasian bazar Ramadan tersebut akan diberikan kepada peniaga.
“Kita akan membuka seluas-luasnya kepada mereka yang ingin berniaga untuk mengelakkan daripada dimanipulasi oleh pihak tidak bertanggungjawab menjual lesen.
“Kalau kita beri lesen, mereka kena berniaga dan tak boleh orang lain yang berniaga,” katanya kepada pemberita selepas meninjau Agrobazaar dan Karnival Food Truck Putrajaya di sini hari ini.
Beliau berkata, peluang berniaga di bazar Ramadan tersebut sepatutnya diberikan kepada peniaga lebih-lebih lagi dalam membantu mereka sewaktu pasca Covid-19 ketika ini.
“Kita nak orang yang betul-betul berniaga dan dalam keadaan sekarang pasca Covid-19, kita harus menggerakkan aktiviti ekonomi,” ujarnya.

Tambah beliau, pihaknya juga akan mengikuti perkembangan dari semasa ke semasa berhubung situasi jangkitan Covid-19.
Mengenai program hari ini, ia julung kali diadakan selama tiga hari bermula semalam hingga esok bertempat di Tapak Hot Spot Food Truck Presint 2, Putrajaya.
Ia dianjurkan bagi memeriahkan sambutan Hari Wilayah Persekutuan dan merupakan inisiatif Perbadanan Putrajaya (PPj) bagi membantu penjaja kecil sederhana di sini yang terkesan akibat pandemik bagi memulihkan perniagaan dan berdaya saing. – K! ONLINE


Malaysia bakal beralih ke fasa endemik, tiada PKP besar-besaran – Hishamuddin
Oleh AHMAD SHAHERMAN SHAMSURI

8 Februari 2022, 6:33 pm
PETALING JAYA – Malaysia bakal beralih ke fasa endemik dalam waktu terdekat, kata Menteri Kanan Pertahanan, Datuk Seri Hishammuddin Tun Hussein.
Bagaimanapun kata Hishammuddin, tarikh sebenar peralihan itu bergantung kepada keputusan Jawatankuasa Khas Pengurusan Pandemik Covid-19 (JKKPP) yang dipengerusikan oleh Perdana Menteri, Datuk Seri Ismail Sabri Yaakob.
Beliau berkata, fasa ‘peralihan ke endemik’ merupakan satu pendekatan menyeluruh dalam menuju hidup bersama Covid-19.
Jelasnya, terdapat tujuh tonggak di bawah pendekatan ini dan menerusi penelitian Kuartet.
“Antaranya pematuhan satu prosedur operasi standard (SOP) umum dan sembilan garis panduan, sistem amaran dan tindakan (Heightened Alert System – HAS) dan National Testing Strategy.
“Turut terkandung adalah TRIIS (Test, Report, Isolate, Inform, Seek); Automated FTTIS (Find, Test, Trace, Isolate, Support); pembukaan sempadan negara secara berperingkat serta duta-duta pemerkasaan komuniti,”katanya.

Beliau berkata demikian pada sidang akhbar selepas Mesyuarat Kuartet Menteri di Wisma Pertahanan hari ini.
Mengulas lanjut, Hishamuddin berkata, sejak akhir-akhir ini banyak pihak mula bimbang susulan gelombang penularan varian Omicron serta peningkatan jumlah kes harian Covid- 19.
Namun begitu katanya, negara tidak boleh berganjak daripada perancangan untuk melangkah ke fasa seterusnya ini.
“Seperti yang dapat dilihat daripada laporan Kementerian Kesihatan (KKM) hari ini, biarpun jumlah kes harian terus meningkat, namun jumlah yang dirawat di wad dan Unit Rawatan Rapi adalah rendah.
“Ini menunjukkan sistem kesihatan negara berada dalam keadaan terkawal, selari dengan kenyataan Menteri Kesihatan semalam,” ujarnya.
Pada masa sama, beliau memberi jaminan bahawa kerajaan tidak akan melaksanakan Perintah Kawalan Pergerakan (PKP) secara besar-besaran di seluruh negara.
“Sekiranya berlaku peningkatan kes di sesuatu kawasan, hanya Perintah Kawalan Pergerakan Diperketatkan (PKPD) akan dikuatkuasakan,” katanya.- K! ONLINE


Wanita serbu pasar mini berebut minyak masak
Oleh KOSMO!

8 Februari 2022, 6:00 pm
JAKARTA – Sebuah video tular di media sosial Indonesia kerana memaparkan senario ramai wanita bersesak di pintu hadapan sebuah pasar mini, gara-gara ingin membeli minyak masak, lapor laman berita Suara.com.
Menerusi klip video yang dimuat naik dalam akaun Instagram  @medanheadlines.news itu, insiden dikatakan berlaku di mukim Tanjung Beringin, daerah Serdang Bedagai dalam wilayah Sumatera Utara.
“Kaum wanita serbu pasar mini untuk beli minyak masak,’’ demikian kapsyen pada klip video tersebut.
Kekecohan turut berlaku di premis tersebut apabila ada antara mereka dilihat bertengkar dengan pekerja pasar mini itu.
Rakaman video tersebut mendapat perhatian netizen di ruangan komen.
“Tiada lawan apabila emak-emak bertindak,’’ tulis seorang netizen.

“Katanya harga minyak masak turun, tapi kenapa masih begini,’’ ulas netizen lain.
Pemerintah negara itu dikatakan menetapkan harga minyak masak pada 14,000 rupiah untuk seliter (RM4.08).
Namun, apabila polisi tersebut dilaksanakan, bekalan minyak masak didapati berkurangan di pasaran. – Agensi


Amaran cuaca buruk di tujuh negeri malam ini
Oleh HARRITH HISHAM

8 Februari 2022, 6:07 pm
PETALING JAYA – Penduduk di negeri Kedah, Pulau Pinang, Perak, kelantan, Terengganu, Pahang, Sabah dan Sarawak dinasihatkan supaya berwaspada ekoran amaran ribut petir dan hujan lebat malam ini.
Jabatan Meteorologi (MetMalaysia) dalam satu laporan berkata, cuaca buruk itu melibatkan seluruh bahagian Pulau Pinang dan Perak sehingga pukul 9 malam.
“Keadaan sama turut dijangka berlaku di Kedah membabitkan Baling, Kulim dan Bandar baharu manakala di Kelantan melibatkan Jeli, Tanah Merah, Machang, Kuala Krai dan Gua Musang.
“Di Terengganu pula membabitkan Besut, Setiu, Kuala Nerus, Hulu Terengganu, Kuala Terengganu dan Maran serta Pahang di Tanah Tinggi Cameron, Lipis, Raub dan Jerantut,” katanya.
Sementara itu, bagi di sebelah barat, keadaan sama turut diramalkan berlaku di Sarawak melibatkan Sri Aman, Betong, Kapit (Belaga), Bintulu, Miri (Subis, Miri dan Marudi) dan Limbang.
“Di Sabah, cuaca buruk dijangka tertumpu di kawasan Pantai Barat (Ranau) dan Sandakan sehingga pukul 7 malam. – K!ONLINE


Ada sejarah bisul pun tetap cuba kait dengan vaksin
Oleh AMREE AHMAD

8 Februari 2022, 6:22 pm
PUTRAJAYA – Mereka yang tiada latar belakang bidang perubatan diminta agar tidak cuba mensensasikan sesuatu perkara yang tidak pasti sehingga mencetuskan kegusaran awam.
Itulah nasihat Timbalan Ketua Pengarah (Penyelidikan dan Sokongan Teknikal), Kementerian Kesihatan, Datuk Dr. Hishamshah Mohd. Ibrahim merujuk isu kesan suntikan vaksin Covid-19.
Dalam nada nasihat, beliau dengan merendah diri memohon masyarakat tidak menyebarkan cerita yang tidak sahih konon imunisasi dos penggalak menjejaskan kesihatan penerimanya.
“Ada kisah tular dalam media sosial, canang dia dapat bisul selepas disuntik, tetapi apabila kita periksa balik, rupa-rupanya memang pun ada sejarah bisul sejak dulu lagi,” katanya.
Terdahulu, beliau menjadi perantara dalam sesi libat urus media dengan lima panel berkaitan Program Imunisasi Covid-19 Kebangsaan Kanak-Kanak (PICKids) secara atas talian hari ini.
Diskusi itu juga menjelaskan isu Kesan Buruk Susulan Imunisasi (AEFI) yang disampaikan oleh Pengarah Agensi Regulatori Farmaseutikal Kebangsaan (NPRA), Dr. Roshayati Mohd. Sani.

PICKids dilancarkan Menteri Kesihatan, Khairy Jamaluddin di Hospital Tunku Azizah, Kuala Lumpur pada Khamis lalu melibatkan golongan berusia lebih lima tahun hingga bawah 11 tahun.
Mengulas lanjut, Hishamshah berkata, sikap segelintir warganet kecoh memperbesarkan kes AEFI belum pasti, memang diakui menjejaskan usaha kementerian itu menjayakan imunisasi.
“Kita amat teliti semak jika ada kes kematian disebabkan vaksin dan tiada apa hendak disorok malah semua data kes Covid-19 selama ini memang telus bagi rujukan masyarakat,” katanya. – K! ONLINE


Kaut lebih RM700,000 anjur judi dalam kebun sawit
Oleh DIYANATUL ATIQAH ZAKARYA

8 Februari 2022, 6:26 pm
MELAKA – Lapan lelaki dan seorang wanita diberkas ketika leka berjudi di dalam kebun sawit pada waktu malam, di Kampung Man Lok Kuala Sungai Baru, Alor Gajah, kelmarin.
Dalam serbuan pada pukul 9.30 malam itu, turut rampas adalah wang tunai berjumlah RM104,578 dipercayai hasil aktiviti judi Pai Kow tersebut.
Ketua JSJ negeri, Asisten Komisioner Lim Meng Seah berkata, hasil risikan kesemua suspek berusia antara 29 hingga 66 tahun itu berjaya ditahan sepasukan pegawai dan anggota daripada Jabatan Siasatan Jenayah (JSJ) kontinjen Melaka.
“Sempena Ops Tahun Baharu Cina/Dadu, pasukan JSJ telah membuat serbuan di sebuah kebun sawit di Kampung Man Lok dan berjaya menahan sembilan individu yang leka berjudi.
“Hasil pemeriksaan di lokasi kita turut merampas wang tunai sebanyak RM104,578,” katanya pada sidang akhbar di Ibu Pejabat Polis Kontinjen (IPK) Melaka, di sini, hari ini.
Tambahnya, kegiatan itu dianjurkan seorang lelaki berusia 40 tahun yang merupakan pengusaha kebun tersebut, manakala penaruh yang terlibat merupakan kenalan komuniti di situ.

“Hasil soal siasat suspek mengakui telah menganjurkan kegiatan itu sejak seminggu lalu dengan hasil wang taruhan mencecah lebih RM100,000 sehari.
“Setiap peserta akan meletakkan wang taruhan minimum RM2,000 sehingga lebih RM30,000,” katanya.
Ujarnya, aktiviti tersebut dilakukan bermula pukul 6 petang sehingga 12 tengah malam dengan bekalan elektrik turut dicuri suspek daripada sebuah tokong berhampiran.
Mengulas lanjut mengenai Ops Dadu, beliau memberitahu sepanjang operasi bermula 25 Januari lalu sehingga hari ini, seramai 17 individu berusia 25 hingga 67 tahun telah ditahan.
“Rampasan keseluruhan wang tunai adalah sebanyak RM108,610 dan sembilan suspek yang diberkas kelmarin direman sehingga Khamis ini.
“Kesemua individu terlibat disiasat mengikut Seksyen 7(2) Akta Rumah Judi Terbuka 1953,” katanya. – K! ONLINE


Calon FSM ungguli pemilihan MPP UPSI sesi 2021/2022
Oleh ZAKI SALLEH

8 Februari 2022, 6:16 pm
TANJUNG MALIM – Pemilihan barisan kepemimpinan Majlis Perwakilan Pelajar (MPP) Universiti Pendidikan Sultan Idris (UPSI) menyaksikan kerusi umum didominasi calon dari Fakulti Sains dan Matematik (FSM).
Proses pemilihan secara dalam talian itu menyaksikan 28 kerusi dipertandingkan untuk calon-calon berketerampilan mewakili lebih 20,000 mahasiswa.
Mendahului kemenangan kerusi calon umum ialah Mohd. Izzat Shamsudin dari FSM meraih 8,870 undi, Nor Ain Syazwani Suzilan (FSM, 8,640), Amir Izwan Mat Hussain (Fakulti Bahasa dan Komunikasi, 8138) dan Muhammad Sobirin Jailani (Fakulti Sains Kemanusiaan, 7,073).
Naib Canselor UPSI, Prof Datuk Dr. Md Amin Md Taff dalam satu kenyataan berharap calon yang berjaya menunaikan tanggungjawab sebagai suara pada semua mahasiswa dalam membela kebajikan mereka.
“Saya mengalu-alukan idea dan pandangan barisan kepemimpinan MPP demi melonjakkan nama dan memajukan UPSI pada persada pendidikan negara dan antarabangsa,” katanya.
Sementara itu Timbalan Naib Canselor (Hal Ehwal Pelajar dan Alumni), Prof Madya Dr. Norkhalid Salimin berkata, pemilihan terpaksa diadakan secara dalam talian kerana tidak semua pelajar berada di kampus berikutan situasi pandemik.

Katanya, seramai 42 calon bertanding membabitkan 10 calon merebut kerusi umum, kerusi fakulti (28) dan kerusi etnik (4).
“Undian bersemuka tidak dapat dilaksanakan untuk menggantikan barisan MPP dengan barisan kepemimpinan baharu bagi menggerakkan aktiviti.
“Kita bimbang berlaku penularan dan memilih undian dijalankan secara dalam talian sepenuhnya selepas semua kempen menerusi media sosial berakhir hari ini.
“Sebelum berlaku kes jangkitan semasa pengundian bersemuka diadakan di Kampus Sultan Abdul Jalil Shah dan Kampus Sultan Azlan Shah, Proton City,” katanya. – K! ONLINE


Bina jambatan, pontun di tengah muara sungai elak operasi feri tergendala
Oleh NORLIDA AKMAR IDROS

8 Februari 2022, 6:12 pm
KUALA PERLIS – Kerajaan dicadangkan untuk membina jambatan pejalan kaki dari Terminal Feri Kuala Perlis sehingga ke satu platform atau pontun terapung di tengah muara Sungai Perlis sebagai penyelesaian jangka masa panjang bagi isu alur pelayaran cetek dan berselut di situ.
Ahli Dewan Undangan Negeri (ADUN) Kuala Perlis, Nor Azam Karap berkata, langkah penyelesaian itu lebih praktikal berbanding membina jeti penumpang baharu di kawasan lain.
“Penyelesaian jangka panjang adalah dengan membina stuktur tambahan iaitu jambatan pejalan kaki dari terminal utama jeti ke tengah muara Sungai Perlis.
“Di hujung jambatan tersebut pula dibina pontun terapung seperti di Terminal Feri Penumpang Kuah di Langkawi,” katanya di sini hari ini.
Katanya, kawasan di tengah muara sungai berkenaan masih lagi dalam kerana berlaku pergerakan arus air pasang dan surut selain tidak mengganggu pergerakan keluar masuk bot di muara sungai.
“Bagi saya ini lebih praktikal dan murah berbanding membina jeti baharu di kawasan lain seterusnya mematikan ekonomi di kawasan jeti sedia ada,” ujarnya.

Menurutnya, beliau akan mengemukakan cadangan itu kepada Kementerian Pengangkutan, Jabatan Laut dan juga kerajaan negeri.
“Dalam masa sama saya ingin mengucapkan terima kasih kepada Menteri Besar Perlis, Datuk Seri Azlan Man; Menteri Pengangkutan dan Jabatan Laut kerana telah menyegerakan kerja-kerja pengerukan kecemasan terutama sekali di kawasan jeti Kuala Perlis,” tambahnya. – K! ONLINE


Perkahwinan musnah, Shila Amzah kini ibu tunggal
Oleh MOHAMMAD SHAHEMY AZMI

8 Februari 2022, 6:32 pm
PETALING JAYA – Selepas empat tahun mendirikan rumah tangga, penyanyi Shila Amzah kini sah bercerai dengan suaminya, Haris Idraki Elias di sebuah mahkamah syariah di Selangor, hari ini.
Bagaimanapun, tiada perincian berhubung jumlah talak yang dijatuhkan hakim terhadap pasangan itu.
Menerusi hantaran yang dimuat naik dalam Instagram miliknya, Shila atau nama lengkapnya Nurshahila Amir Amzah, 31, melahirkan rasa syukur selepas urusan perceraiannya bersama bekas suami selesai dan berjalan lancar.
“Alhamdulillah. Kes (perceraian) saya dan bekas suami sudah selesai tadi (Selasa). Kita akan berusaha jaga dan sayangi Seth (anaknya) sampai bila-bila. Terima kasih pada semua yang mendoakan,” tulisnya dalam Instagram.
Menerusi hantaran berbeza, pelantun lagu Patah Seribu itu turut memuat naik sekeping gambar dengan potongan kapsyen yang berbunyi: “Hari yang mendung, semendung hati” yang seolah-olah menggambarkan perasaannya pada hari ini (bercerai).
Dalam InstaStorynya, anak perempuan kepada penyanyi veteran ND Lala itu turut berkongsi video berbaur semangat untuk memberi kekuatan pada diri sendiri.

“Semua orang berkahwin untuk mencari kebahagiaan. Tiada orang di dunia ini berkahwin untuk bercerai dan berpisah. Apa sahaja kemungkinan dan kemudaratan yang berlaku pada diri kita pasti ada hikmahnya.
“Jadi buat yang terbaik untuk bina semula kehidupan. Semoga jadi yang lebih baik,” katanya yang kini berstatus ibu tunggal.
Terdahulu, Shila dilaporkan sudah dua bulan tidak lagi tinggal sebumbung dengan suaminya di Cyberjaya dan tinggal di kediaman keluarganya di Hulu Langat, Selangor bersama anaknya.
Shila dan Haris mendirikan rumah tangga pada April 2018 dan dikurniakan seorang cahaya mata lelaki, Seth Uwais yang kini berusia setahun. – K! ONLIN


SOP cek suhu dan buku check in dimansuhkan bermula 11 Februari
Oleh AHMAD SHAHERMAN SHAMSURI

8 Februari 2022, 6:04 pm
KUALA LUMPUR – Prosedur operasi standard (SOP) berkaitan pemeriksaan suhu badan dan buku rekod ‘check in’ atau daftar masuk akan dimansuhkan bermula 11 Februari ini.
Menteri Kanan Pertahanan, Datuk Seri Hishammuddin Tun Hussein berkata, dengan pemansuhan ini, pihak pemilik premis tidak lagi diwajibkan untuk menyediakan alat pengimbas suhu dan buku rekod di pintu-pintu masuk premis.
Bagaimanapun katanya, daftar masuk premis menggunakan aplikasi MySejahtera masih diwajibkan seperti biasa.
“Walaubagaimanapun, sekiranya pemilik premis masih ingin meneruskan pelaksanaan SOP pemeriksaan suhu dan buku rekod ‘check in’ ini, kerajaan amat mengalu-alukan dan menggalakkannya,” katanya.
Beliau berkata demikian pada sidang akhbar selepas Mesyuarat Kuartet Menteri di Wisma Pertahanan di sini hari ini. – K! ONLINE


Suspek samun, larikan Ford Ranger pernah terlibat kes culik
Oleh ROSLIZA MOHAMED

8 Februari 2022, 6:38 pm
TUMPAT – Seorang lelaki yang masih bebas dipercayai terlibat dalam kes melarikan sebuah kenderaan pacuan empat roda jenis Ford Ranger minggu lalu merupakan suspek dikehendaki polis berkait kes culik di Machang
Ketua Polis Daerah Tumpat, Superintendan Mohd. Azmir Damiri berkata, berdasarkan siasatan, suspek disyaki terlibat dengan kes melarikan orang dengan salah mengikut Seksyen 363 Kanun Keseksaan tiga tahun lalu di daerah tersebut.
“Polis percaya suspek yang berusia dalam lingkungan 30-an masih berada di negeri ini dan usaha mengesan suspek sedang giat dilakukan.
“Orang ramai yang mempunyai sebarang maklumat dan mengenalinya diminta tampil membuat laporan di balai polis berdekatan,” pada sidang akhbar di Ibu Pejabat Polis Daerah (IPD) Tumpat di sini hari ini.
Kosmo! sebelum ini melaporkan, kemalangan maut yang mengorbankan tiga lelaki termaduk dua daripadanya rentung di Kampung Paloh, Morak di sini Khamis lalu membongkar aktiviti jenayah samun yang dilakukan mangsa sebelum nahas.
Dalam kejadian pukul 1.45 pagi itu, sebuah kenderaan utiliti sukan (SUV) jenis Honda HR-V yang dinaiki semua mangsa terbabas dan merempuh sebatang tiang di hadapan rumah sebelum terbakar.

Mohd. Azmir berkata, ketiga-tiga lelaki yang maut itu dipercayai baru sahaja melakukan samun bersama seorang lagi rakan mereka.
Menurutnya, kesemua suspek telah menyamun di Kampung Sungai Pinang dan seorang daripada mereka telah melarikan sebuah kenderaan pacuan empat roda jenis Ford Ranger. – K! ONLINE


2 pengedar pil kuda ditahan semasa tunggu pelanggan
Oleh ROSLIZA MOHAMED

8 Februari 2022, 5:19 pm
TUMPAT – Dua lelaki disyaki pengedar dadah jenis pil kuda bernilai RM90,000 ditahan ketika mereka dipercayai sedang menunggu pelanggan di Wakaf Bharu dan Pasir Pekan di sini kelmarin.
Ketua Polis Daerah Tumpat, Superintendan Mohd. Azmir Damiri berkata, serbuan pertama dijalankan berhampiran sebuah premis perniagaan di Wakaf Bharu kira-kira pukul 6.50 petang.
Menurutnya, sewaktu serbuan dijalankan, suspek yang berusia 26 tahun berada dalam keadaan mencurigakan di atas sebuah motosikal dan dipercayai sedang menunggu pelanggan untuk membeli pil kuda.
“Polis terus menjalankan pemeriksaan pada tubuh badan suspek sebelum menemui sebanyak 1,000 biji pil kuda di dalam genggaman tangannya.
“Hasil soal siasat terhadap suspek, lelaki itu mengaku mengambil upah sebanyak RM100 untuk mengedar dadah tersebut. Semakan turut mendapati, suspek mempunyai rekod lampau berkait kes jenayah dan narkotik,” katanya pada sidang akhbar di Ibu Pejabat Polis Daerah (IPD) Tumpat di sini hari ini.
Mengulas lanjut, Mohd. Azmir berkata, dalam serbuan kedua, polis menahan seorang lelaki berusia 28 tahun berhampiran sebuah kedai makan di Pasir Pekan di sini kira-kira pukul 9.30 malam pada hari yang sama.

Menurutnya, pemeriksaan di dalam sebuah beg yang dipakai suspek telah membawa kepada penemuan sebanyak 8,000 biji pil kuda yang dianggarkan bernilai RM80,000.
“Semakan mendapati, suspek mempunyai empat rekod lampau berkait jenayah dan narkotik selain pernah ditahan di bawah Langkah-Langkah Pencegahan Khas 1985.
“Ujian saringan air kencing mendapati, kedua-dua suspek negatif dadah dan mereka dipercayai tidak mempunyai kaitan antara satu sama lain dalam kegiatan pengedaran dadah,” katanya.
Menurut Mohd. Azmir, dadah-dadah yang dirampas daripada kedua-dua suspek dipercayai akan dijual kepada penagih di daerah ini.
Tambahnya, kedua-dua suspek ditahan reman selama tujuh hari bermula semalam dan kes disiasat mengikut Sekyen 39B Akta Dadah Berbahaya 1952. – K! ONLINE


Pemandu di Thailand tidak berhenti semasa lampu isyarat merah
Oleh KOSMO!

8 Februari 2022, 5:20 pm
BANGKOK – Setiausaha Agung Majlis Perubatan Thailand menggesa kerajaan supaya melaksanakan  kempen mendidik pemandu tentang kewajiban untuk  berhenti semasa lampu isyarat merah dan di lintasan pejalan kaki atau lintasan zebra, lapor laman berita The Thaiger semalam.
Dalam catatan di halaman Facebooknya, Ittaporn Kanacharoen berkata,  pemandu perlu diajar tentang hak pejalan kaki di lintasan zebra dan peraturan lampu isyarat.
“Pemasangan  lampu isyarat menjadi sia-sia sekiranya pemandu tidak dididik untuk berhenti semasa lampu merah,” katanya.
Terdahulu, perancangan  sedang dilakukan untuk menjadikan lintasan zebra di bandar raya  itu lebih selamat susulan kes kemalangan ngeri melibatkan pakar oftalmologi, Dr Waraluck Supawatjariyakul.
Mangsa maut dilanggar seorang anggota  polis yang di luar waktu  bertugas. Anggota berkenaan menaiki motosikal yang dipandu laju dan melanggar mangsa  ketika dia menggunakan lintasan pejalan kaki.
Kematian  Waraluck  mencetuskan perdebatan hebat di media sosial dan menggerakkan inisiatif kerajaan untuk memasang lampu isyarat pejalan kaki di persimpangan Jalan Phaya Thai.

Menurut laporan portal berita Thai PBS World, kerja pemasangan dijangka siap dalam masa seminggu dan selepas itu, lampu isyarat tersebut akan diuji sebelum mula beroperasi.
Kamera berteknologi kepintaran buatan (AI) juga akan dipasang pada peringkat seterusnya untuk mengesan pemandu yang gagal berhenti di lintasan pejalan kaki dan persimpangan lampu isyarat. – Agensi


UTM komited laksana APEL.Q galakkan PSH
Oleh PETAH WAZZAN ISKANDAR

8 Februari 2022, 5:27 pm
PUTRAJAYA – Universiti Teknologi Malaysia (UTM) komited untuk menjadi Pusat Penilaian Pengakreditan Pembelajaran Berasaskan Pengalaman Terdahulu (APEL) bagi tujuan penganugerahan kelayakan akademik (APEL.Q).
Ketua Pegawai Eksekutif Agensi Kelayakan Malaysia (MQA), Prof. Datuk Dr. Mohammad Shatar Sabran berkata, inisiatif UTM itu akan memperluas akses dalam kalangan masyarakat di Selatan tanah air untuk meningkatkan kelayakan akademik masing-masing.
Beliau berkata, usaha UTM itu selaras dengan inisiatif pendidikan fleksibel yang diuar-uarkan dan diusahakan Kementerian Pengajian Tinggi (KPT), selain menyemarakkan lagi agenda pembelajaran sepanjang hayat (PSH) seterusnya menjadikan Malaysia sebagai hab pendidikan global.
“MQA akan sentiasa beri sokongan, khidmat rundingan dan panduan kepada IPT untuk melaksanakan APEL.Q dan pasaran untuk APEL ini sangat besar kerana kira-kira 60 peratus tenaga kerja di Malaysia layak untuk mengikutinya.
“APEL.Q ialah pengiktirafan kelayakan akademik kepada individu yang pengalamannya dinilai menerusi empat peringkat sebagai memenuhi hasil pembelajaran sesuatu program berakreditasi penuh ditawarkan oleh IPT tempatan,” katanya.
Beliau berkata demikian selepas sesi perkongsian pada Sesi Jelajah MQA @ Zon Selatan yang dihadiri 100 warga dari 40 IPT dari sekitar Johor, di sini baru-baru ini.

Sesi jelajah itu menjadi antara program berfokus MQA untuk bertukar pandangan secara terus dengan pihak IPT dalam konteks jaminan kualiti pengajian tinggi di samping mempromosi inisiatif PSH seperti APEL.A, APEL.C, APEL.Q dan Micro-Credentials serta menggalakkan lebih banyak IPT menjadi Pusat Penilaian APEL.
Sementara itu, Ahmad Fauzi berkata, pihaknya berbesar hati dengan kedatangan delegasi MQA ke UTM kerana menjadi pemudah cara untuk pelaksanaan APEL. – K! ONLINE


Hanya 12 peratus kanak-kanak Terengganu daftar PICKids
Oleh TENGKU DANISH BAHRI TENGKU YUSOFF

8 Februari 2022, 5:14 pm
KUALA TERENGGANU – Kadar pendaftaran suntikan vaksin Covid-19 dalam kalangan kanak-kanak di Terengganu masih rendah iaitu kira-kira 12 peratus sahaja.
Pengerusi Jawatankuasa Kerajaan Tempatan, Perumahan, Kesihatan dan Alam Sekitar Terengganu, Dr. Alias Razak berkata, setakat ini, cuma 21,901 daripada 628,914 daripada kanak-kanak berusia lima hingga 11 tahun di negeri ini telah mendaftar secara sukarela bagi Program Imunisasi Covid-19 Kanak-Kanak (PICKids).
Beliau berkata, sambutan itu kurang memberangsangkan berbanding sasaran awal iaitu 124,206 orang.
“Ia disebabkan kebanyakan ibubapa dan penjaga di Terengganu mengambil pendekatan tunggu dan lihat.
“Kita pernah mengalami situasi sama sebelum ini namun beransur-ansur baik kemudian seperti program vaksinasi remaja yang telah mencapai 93 peratus,” katanya selepas melancarkan PICKids peringkat Terengganu di Hospital Sultanah Nur Zahirah (HSNZ) di sini hari ini.
Pengarah Jabatan Kesihatan Terengganu, Datuk Dr. Kasemani Embong turut hadir menyaksikan 20 kanak-kanak pertama dari Terengganu menerima suntikan vaksin Covid-19 tersebut.

Alias berkata, beberapa pendekatan telah diambil bagi menggalakkan lebih ramai ibubapa dan penjaga melakukan pendaftaran suntikan vaksin Covid-19 tersebut.
Dalam pada itu, beliau memberitahu, sebanyak 141 pusat pemberian vaksin (PPV) akan dibuka di seluruh Terengganu bagi program PICKids.
“Ia merangkumi 64 PPV sekolah, 39 klinik swasta, 24 klinik kesihatan, lapan PPV ‘offsite’ dan enam buah hospital,” katanya. – K! ONLINE


Pengantin dapat hadiah penapis air tapi kena sambung bayar
Oleh NIA AMIRA NAJWA AZMI

8 Februari 2022, 5:31 pm
PETALING JAYA – Sepasang pengantin baharu menerima pelbagai hadiah alat kelengkapan rumah daripada sekumpulan kawan mereka sehinggakan rata-rata orang ramai mahu mengikut untuk memberi hadiah begitu kepada kawan mereka.
Berdasarkan video berdurasi 27 saat dikongsikan di aplikasi Tiktok, @mfahmi, salah seorang kawan kepada pengantin baharu tersebut memberi penapis air dan membuat nota ‘sila sambung bayar.’
Sementara itu, sekumpulan kawan pengantin baharu tersebut ada juga memberi hadiah kelengkapan rumah seperti tong gas, pengukus serta dapur gas.
Susulan perkongsian itu, rata-rata orang ramai terhibur dan ingin mengikut cara sekumpulan kawan tersebut untuk memberi hadiah kepada pengantin baharu.
“Baguslah mereka beri barang-barang macam ini. Ada manfaat untuk pengantin, dapat juga pengantin jimat duit,” jelas @Qaseh_ayana.
“Pahala berterusan mereka semua ni sebab kukuhkan rumah tangga kawan dia,” kata @Zhrhwng.

“Tolonglah saya kahwin nanti mahu hadiah macam ini,” ujar @s.sharah. – K! ONLINE


Polis kesan individu sunting video Alia
Oleh ALWANI ZAFIRAH

8 Februari 2022, 5:15 pm
PETALING JAYA – Tular kisah seorang pelajar, Nur Alia Mohd. Acha, 21 yang mendakwa video TikToknya telah disunting oleh pihak luar serta disamakan dengan individu yang terlibat dalam rakaman video lucah.
Sehubungan itu, Alia memaklumkan telah membuat satu laporan polis berhubung perkara tersebut setelah menerima gangguan seksual menerusi komen-komen yang ditinggalkan oleh pengguna lain.
Sementara itu, Ketua Polis Daerah Melaka Tengah, Asisten Komisioner Christopher Patit mengesahkan, pelajar tersebut ada membuat laporan di Balai Polis Ayer Keroh pada 31 Januari 2022.
“Memang ada pelajar tersebut hadir ke balai dan membuat aduan mengenai video TikToknya yang telah disunting tanpa kebenaran dan pengetahuannya sehingga mengundang gangguan seksual.
“Kes ini telah dirujuk bersama pihak Suruhanjaya Komunikasi dan Multimedia Malaysia (MCMC) dalam menyekat video tersebut dari terus menular,” katanya ketika dihubungi Kosmo! hari ini.
Tambah Christopher, pihaknya juga sedang mengesan individu yang terlibat dalam penyuntingan video tersebut untuk diambil tindakan seterusnya.

Sebelum ini, Alia memuat naik sebuah video yang memaparkan dirinya sambil bercerita tentang keadaan bibirnya yang kering dan dia juga mengenakan tudung berwarna hijau ketika itu.
Video tersebut telah disunting dan menerima pelbagai reaksi orang ramai yang rata-ratanya menyamakannya dengan watak seorang wanita atau lebih dikenali sebagai ‘Cikgu Suraya’ sehingga dia dimalukan serta dikatakan sebagai pelakon aksi lucah. -K! ONLINE


‘Kita akan pastikan harga dedak tak jejaskan harga ayam’
Oleh HARIS FADILAH AHMAD

8 Februari 2022, 5:21 pm
JERANTUT – Kerajaan akan memastikan kenaikan harga dedak tidak akan menyebabkan kenaikan harga ayam melebihi kadar harga siling ditetapkan sekali gus memastikan pengguna tidak terbeban.
Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata, kementeriannya akan bekerjasama dengan Kementerian Pertanian dan Industri Makanan (MAFI) bagi memastikan harga ayam stabil meskipun berlaku kenaikan dedak.
“Kita kawal harga ayam dengan menetapkan harga siling RM8.90 melalui skim harga maksimum Keluarga Malaysia (dari 5 Februari hingga Jun depan) yang mana pihak MAFI membekalkan daging ayam import bagi menstabilkan harga ayam di pasaran.
“Saya difahamkan setakat ini sebanyak 29 permit daging ayam import dikeluarkan oleh pihak MAFI dalam usaha mengimbangkan harga ayam di pasaran,” katanya ketika merasmikan stesen minyak Five Petrol Batu Balai, di sini, hari ini.
Yang turut hadir, iaitu Pengarah Urusan Five Petroleum Malaysia Sdn Bhd, Datuk Seri Dr King Lim Chub Fui, Pengerusi Five Petroleum Malaysia, Datuk Juharu Abdul Ghani, Pengarah Seng Group of Companies, Datuk Wong Kam Yong, dan Ketua Cawangan KPDNHEP Jerantut, Abdul Mubin Ahmad.
Menurut Rosol, kerajaan memandang serius terhadap peniaga yang menaikkan harga melebihi daripada kadar yang ditetapkan sehingga membebankan pengguna.

“Kita akan mengkaji dari sudut pengeluar, pemborong dan pembekal punca sebenar sekiranya berlaku peniaga yang menaikkan harga barangan lebih dari sepatutnya,” katanya.
Sementara itu beliau berkata, Kementerian Perdagangan Dalam Negeri dan Hal Ehwal Pengguna (KPDNHEP) memberi jaminan bekalan telur ayam akan pulih menjelang bulan Ramadan tahun ini. -K! ONLINE


Tular lukisan anak ayam bersenam yoga
Oleh KOSMO!

8 Februari 2022, 5:00 pm
PALM DESERT, CALIFORNIA – Seorang artis seni di  Amerika Syarikat memenangi hati orang ramai dengan menghasilkan koleksi lukisan  memaparkan imej anak ayam dalam pelbagai posisi senaman yoga, lapor akhbar The Sun kelmarin.
Lucia Heffernan, melukis gambar-gambar anak ayam sedang melakukan posisi berpusing, meregang badan dan membuat bukaan kaki yang dipamerkan di Galeri CODA, Palm Desert, baru-baru ini.
Menurutnya, dia gemar memberi ‘suara dan personaliti’ kepada haiwan-haiwan dalam setiap hasil karyanya.
“Saya juga ingin menyerlahkan keistimewaan haiwan-haiwan tersebut dalam nalurinya yang tidak bersalah dan asli,” ujar Heffernan.
Kesemua lukisan asal bagi koleksi tersebut telah habis terjual. – AGENSI


Nasi campur cecah RM23 tular
Oleh HARRITH HISHAM

8 Februari 2022, 5:01 pm
PETALING JAYA – Jika sebelum ini tular beberapa harga makanan melibatkan sotong dan sayur kailan ikan masin, kini tular pula harga makanan bagi nasi campur yang turut disifatkan terlalu mahal.
Perkara itu tular didalam media sosial sejak semalam selepas satu klip video dimuat naik oleh RaidAfiqz memaparkan resit beserta makanan yang diambil.
Berdasarkan klip video berdurasi 27 saat itu, kelihatan beberapa orang sedang menikmati makanan tengah hari dipercayai nasi campur di sebuah kedai makan, namun lokasi kejadian tidak dapat dikenal pasti.
Apa yang mengejutkan, harga bagi makanan yang diambil kesemuanya melebihi RM10 sehingga mencecah RM23 untuk satu hidangan.
Meninjau di ruangan komen mendapati rata-rata orang ramai turut menyifatkan harga yang diberikan oleh peniaga tersebut adalah terlalu mahal dan tidak patut.
“Pandai tauke kedai cari makan, Allahuakbar terharu dan kesian pada mereka sebab boleh pokai makan kedai macam ini,” kata Naqis Umirose.

“Ya ampun mahalnya, di Sungai Petani ada kedai yang saya pergi makan sepinggan RM9 pun dah rasa mahal,” jelas Paqhija pula.
“Weh ikan keli sekor dengan sayur sesenduk RM11.50. Betul-betul naik harga tu,” ukar Deklaa.- K!ONLINE


Pemandu maut, dua cedera kereta diseret lori kurier
Oleh DIYANATUL ATIQAH ZAKARYA

8 Februari 2022, 5:09 pm
MELAKA – Seorang lelaki maut, manakala dua ahli keluarganya cedera selepas kereta dinaikinya empat sekeluarga itu merempuh penghadang jalan sebelum diseret sebuah lori kurier di Kilometer 215.1 Lebuhraya Utara Selatan (arah selatan), pagi tadi.
Dalam kejadian kira-kira pukul 5.30 pagi itu, mangsa, Nor Azli Abdul Fattah, 25, meninggal dunia di tempat kejadian akibat kecederaan parah di kepala.
Ketua Polis Daerah Alor Gajah, Superintendan Arshad Abu berkata, ketika kejadian keluarga tersebut yang menaiki kereta jenis Proton Wira dalam perjalanan ke Batu Pahat, Johor.
Nor Azli maut di tempat kejadian.
Katanya, setiba di lokasi kenderaan dipandu mangsa telah hilang kawalan lalu terbabas dan melanggar penghadang jalan sebelah kiri sehingga berpusing.
“Sebuah lori kurier yang kebetulan berada di lorong kiri tidak sempat mengelak kereta tersebut telah mengheret kenderaan itu ke lorong sebelah kanan.
“Akibat kemalangan itu, pemandu kereta maut di tempat kejadian manakala seorang penumpang lelaki yang juga abangnya berusia 33 tahun bersama isteri 25 tahun masing-masing cedera dikejarkan ke Hospital Alor Gajah,”katanya.

Tambahnya, turut berada dalam kenderaan itu adalah anak kepada pasangan berkenaan berusia dua tahun. -K! ONLINE


Kematian Adib: Mahkamah Koroner berhak ‘komital’ terhadap Tommy Thomas
Oleh NUZULSHAM SHAMSUDDIN

8 Februari 2022, 4:19 pm
PUTRAJAYA – Mahkamah Rayuan hari ini memutuskan Mahkamah Koroner mempunyai bidang kuasa memulakan prosiding komital terhadap bekas Peguam Negara, Tan Sri Tommy Thomas atas dakwaan menghina mahkamah ekoran afidavit yang difailkannya berhubung punca kematian anggota bomba, Allahyarham Muhammad Adib Mohd. Kassim.
Keputusan sebulat suara itu dibuat tiga panel yang dipengerusikan Hakim Datuk Suraya Othman bersama-sama Datuk Abu Bakar Jais dan Datuk Hashim Hamzah selepas menolak rayuan Tommy yang diwakili peguam Datuk S. Ambiga.
Ini bermakna, Mahkamah Koroner mempunyai bidang kuasa mendengar dan memulakan prosiding menghina mahkamah terhadap mana-mana pihak tidak terhad kepada insiden di hadapan beliau, malah di luar kamar mahkamah.
Ketika membacakan penghakimannya, hakim Suraya berkata, hakim yang bertindak sebagai koroner mempunyai bidang kuasa untuk memulakan prosiding komital sebagaimana tertakluk dalam Perenggan 26, Jadual Ketiga, Akta Mahkamah Rendah 1948.
Dalam masa sama, panel itu tidak bersetuju dengan penghujahan pasukan pembelaan yang mewakili Tommy bahawa prosiding menghina mahkamah hanya boleh dimulakan jika berlaku dalam kamar bicara selepas peguam bela mengambil kira kes undang-undang dari luar negara.
Mahkamah bagaimanapun menangguhkan pendengaran dua rayuan bapa Muhammad Adib, Mohd. Kassim Abdul Hamid terhadap keputusan Mahkamah Tinggi Shah Alam yang mengetepikan keputusan Mahkamah Koroner membenarkannya memulakan prosiding komital terhadap Tommy.

Peguam Datuk S. Ambiga yang mewakili Tommy memohon rayuan itu ditangguhkan bagi membolehkan pihaknya memfailkan permohonan kebenaran merayu ke Mahkamah Persekutuan.
Peguam Mohamed Haniff Khatri Abdulla yang mewakili Mohd. Kassim tidak mengemukakan bantahan terhadap  penangguhan.
Sementara itu, panel tersebut bagaimanapun membenarkan permohonan Tommy untuk menangguhkan pendengaran dua rayuan yang difailkan bapa Muhammad Adib, Mohd. Kassim Abdul Hamid terhadap keputusan Mahkamah Tinggi yang mengenepikan keputusan koroner memberikan kebenaran kepadanya untuk memulakan prosiding komital. -K!ONLINE


Vaksin kanak-kanak: Pakar perubatan lebih berautoriti perlu ke depan
Oleh NOR SHAFAWATI YUP

8 Februari 2022, 4:46 pm
PORT DICKSON – Garis panduan yang lebih jelas perlu ditetapkan oleh kerajaan bagi memberi kefahaman kepada ibu bapa tentang keperluan dan kepentingan vaksinasi bagi kanak-kanak berumur lima hingga 11 tahun.
Pengarah Perubatan dan Pakar Kanak-Kanak Hospital UCSI, Profesor Dr Amaluddin Ahmad berkata, kegusaran itu timbul selepas timbul persepsi bahawa kanak-kanak yang divaksin berisiko mengalami miokarditis atau radang otot jantung dan sindrom keradangan pelbagai sistem (MISC).
“Ada sebahagian kecil kanak-kanak yang mengambil vaksin mungkin mengalami gejala MISC, namun kanak-kanak yang divaksin dan dijangkiti Covid-19 berdepan risiko 37 kali lebih rendah untuk mengalami kesan kesihatan tersebut.
“Selain itu, setiap dos yang diberikan kepada kanak-kanak adalah rendah iaitu hanya satu pertiga daripada dos orang dewasa atau 0.2 mililiter sahaja,” katanya ketika ditemui selepas menerima kunjungan delegsi daripada Majlis Perubatan Malaysia (MMC) di Hospital UCSI di sini hari ini.
Jelas Amaluddin, ibu bapa perlu mendapat maklumat yang tepat tentang keperluan dan kepentingan vaksinasi kepada kanak-kanak daripada sumber yang sahih tanpa terpengaruh kepada berita-berita negatif.
Beliau berkata, sehubungan itu lebih ramai pakar kesihatan awam perlu diberi ruang untuk bercakap soal kepentingan mengambil vaksin di media arus perdana.

“Saya tengok peringkat awal dulu memang ramai pakar-pakar kesihatan awam dipanggil bercakap, tapi sekarang dah berkurangan.
“Pakar perubatan yang lebih berautoriti perlu ke depan memberi maklumat yang sahih kepada masyarakat,” katanya. -K! ONLINE


‘Mahu tambah lokasi jualan ayam RM8 di Selangor’
Oleh MOHAMAD NAUFAL MOHAMAD IDRIS

8 Februari 2022, 4:56 pm
SHAH ALAM – Kerajaan negeri berkemungkinan akan memperbanyakkan lagi lokasi jualan ayam standard murah di bawah Program Intervensi Harga Makanan Ehsan yang diperkenalkan Sabtu lalu.
Menteri Besar Selangor, Datuk Seri Amirudin Shari berkata, pihaknya mahu seramai mungkin rakyat Selangor dapat membeli ayam pada harga RM8 sekilogram seperti yang ditawarkan ketika ini.
“Kita akan bincang berhubung perkara itu dalam Majlis Mesyuarat Kerajaan Negeri (MMKN) esok.
“Namun, kita akan lihat kos dan keupayaan sekiranya mahu memperbanyak lokasi jualan ayam murah ini,” katanya selepas menghadiri majlis penyampaian surat tawaran pinjaman boleh ubah dalam negara di Dewan Jubli Perak, Bangunan Setiausaha Kerajaan Negeri (SUK) Selangor di sini, hari ini.
Kosmo! pada 5 Februari lalu melaporkan kerajaan negeri mengumumkan penetapan harga ayam standard RM8 sekilogram di semua premis dibawah seliaan Perbadanan Kemajuan Pertanian Selangor (PKPS) dengan dana RM1juta telah diwujudkan bagi menjayakan program ini.
Mengulas lanjut, Amirudin menjelaskan, program intervensi dijalankan ketika ini hanyalah bersifat sementara bagi menstabilkan harga ayam di peringkat pengguna. – K!ONLINE


Polis Marin tahan 39 bot penumpang
Oleh SAFINA RAMLI

8 Februari 2022, 4:51 pm
GEORGE TOWN – Pasukan Polis Marin menahan 39 buah bot penumpang yang didapati melakukan pelbagai kesalahan menerusi satu operasi yang diadakan di perairan Langkawi, Perak, Pulau Pinang dan Selangor baru-baru ini.
Komander Pasukan Polis Marin Wilayah 1, Asisten Komisioner Shamsol Kassim berkata, operasi khas sempena Tahun Baharu Cina bermula 21 Januari lalu sehingga semalam itu dibuat bagi menguatkuasakan Ordinan Perkapalan Saudagar 1952.
Beliau berkata, pihaknya telah membuat beberapa pemeriksaan terhadap bot-bot yang menjalankan aktiviti membawa penumpang di sekitar perairan berkenaan ketika operasi terbabit.
“Beberapa kesalahan telah dikesan antaranya lesen bot tamat tempoh, tidak mempunyai sijil kompentensi (C.O.C), tidak memiliki insurans penumpang, tiada lesen, membawa lebih penumpang, tiada alat keselamatan dan lain-lain.
“Sebanyak 39 bot penumpang ditahan dan telah diserahkan kepada Jabatan Laut Malaysia untuk tindakan selanjutnya,” katanya dalam satu kenyataan di sini hari ini.
Dalam pada itu, Shamsol berkata, pihaknya turut menahan 52 buah bot pukat tunda di kawasan sama kerana kesalahan menggunakan pekerja asing tanpa kebenaran bertulis Ketua Pengarah Perikanan, menggunakan bot ikan tanpa permit yang sah atau lesen orang lain dan menjalankan aktiviti penundaan di kawasan yang tidak dibenarkan.

Beliau berkata, orang ramai yang mahu menyalurkan sebarang maklumat mengenai aktiviti menyalahi undang-undang maritim boleh menghubunginya di talian 04-6558 222. – K! ONLINE


‘Aksi murid istimewa jawab ‘exam’ curi perhatian’
Oleh HARRITH HISHAM

8 Februari 2022, 4:24 pm
PETALING JAYA – Setiap murid di sekolah pasti melalui pelbagai peperiksaan bagi menentukan kedudukan mereka di dalam kelas.
Keadaan ketika peperiksaan juga seringkali didapati agak tegang dan senyap supaya murid-murid dapat memberikan fokus ketika menjawab.
Namun, keadaan sebaliknya dirakamkan menerusi laman sosial Meekering memaparkan gelagat murid-murid yang menghidapi disleksia dan Attention Deficit Hyperactivity Disorder (ADHD) sewaktu mengambil peperiksaan.
Berdasarkan rakaman video berdurasi 14 saat itu, kelihatan murid yang memakai kaca mata hitam dan ada yang sampai meniarap di bawah meja.
Susulan perkongsian tersebut, rata-rata gelagat murid-murid itu berjaya mencuri tumpuan dan mencuit hati orang ramai.”
“Subhanallah, anak-anak syurga, comel dan semoga berjaya sayang-sayang sekalian,” kata Adwiyah.

“Ceria je mereka, seronok dapat berkumpul dengan kawan-kawan. Penghibur hati,” ujar Chesom.
Sementara itu, seorang pengguna dikenali sebagai Tehah turut memuji dan mendoakan para guru kerana mendidik kanak-kanak istimewa.
“Terima kasih kerana menjadi seorang guru kepada anak istimewa, didoakan agar semua guru sentiasa dirahmati Allah,” katanya. – KONLINE


Orang yang paling rapat tanya khabar pun tak – Fasha Sandha
8 Februari 2022, 4:31 pm
PETALING JAYA – “Bila waktu sukar berlaku, baru kita tahu siapakah kawan yang betul-betul kawan.”
Demikian getus aktres Fasha Sandha selepas melihat pengalaman kuarantin dilalui dua orang anaknya, Putra Rayfal dan Putri Jemyma yang positif Covid-19 baru-baru ini.
Kata pelakon berusia 37 tahun itu, sepanjang anaknya menjalani kuarantin, dia dapat melihat dengan jelas siapa yang tidak peduli dan takut dengan mereka.
“Barulah tahu siapa yang langsung tak peduli, selalu singgah depan rumah tanya khabar. Siapa yang takut dengan kita.
“Lebih mengejutkan, yang rapat itulah yang tak peduli dan takut dengan kita. Tanya khabar pun tak,” tulisnya dalam Instagram.
Semalam, Fasha memuat naik sebuah video memaparkan kedua-dua anaknya itu keluar rumah selepas selesai menjalani kuarantin selama 10 hari.

Dalam video tersebut, Rayfal dan Jemyma teruja dapat bertemu rakan-rakannya yang dari jauh sudah kelihatan berkejaran bagi mendapatkan mereka.
Paling menyentuh hati adalah tindakan salah seorang rakan baik Jemyma yang datang memeluknya untuk melepaskan rindu selepas 10 hari tidak dapat bertemu dan bermain bersama-sama.
Ujar Fasha, dia berterima kasih kepada rakan-rakan anaknya kerana mereka tidak pernah lupa bertanya khabar Rayfal dan Jemyma setiap hari.
“Terima kasih Chanela, Elsa, Erisa dan Nurin. Saya sayang keempat-empat kamu lebih banyak sekarang.
“Setiap hari lalu tanya khabar, tanya bila mereka boleh keluar bermain sama. Tanya sihat ke tak, tersentuh hati ibu,” tulisnya sambil mengakui sebak sehingga menangis selepas melihat babak berpelukan Jemyma dan rakannya.
Dalam pada itu berkongsi keadaan terkini kedua-dua anaknya, Fasha memaklumkan bahawa mereka sudah sihat dan negatif Covid-19.
“Kepada yang bertanya, ya, anak-anak saya kuarantin selepas salah seorang budak dari sekolah positif Covid-19.
“Alhamdulillah, anak-anak saya sihat, negatif dan habis kuarantin. Syukur alhamdulillah,” katanya lagi.
Beberapa hari lalu, pelakon drama Khilaf Asmara itu ada memuat naik hantaran dalam Instagram menunjukkan dia dan keluarganya melakukan ujian calitan PCR di kediaman mereka.
Hasil ujian bagaimanapun menunjukkan keputusan negatif. – K! ONLINE


Tak hadap juri program ‘najis’, saya kelas dunia! – Diva AA
Oleh MOHD. HAIKAL ISA

8 Februari 2022, 4:32 pm
PETALING JAYA – Pengacara sensasi, Azwan Ali akan menolak sekeras-kerasnya sekiranya ditawarkan mandat menjadi juri sebuah program realiti yang sedang hangat diperkatakan ramai ketika ini.
Azwan atau nama sebenarnya, Mohamed Azwan Ali, 55, mendedahkan ramai pihak mahu dirinya menjadi salah seorang juri program berkenaan namun dia enggan menerimanya. Katanya, dirinya berada dalam kelas tersendiri.
“Bilion tag kenapa bukan Diva AA sebagai juri? Diva AA selamba jawab, tidak hadap pun sebagai juri program najis.
“Saya berkelas dunia, kau sekolah tak,” ciapnya menerusi Twitter.
Terdahulu, program realiti terbitan Astro iaitu Big Stage 2022 menerima kecaman hebat apabila pihak produksi menerima masuk seorang peserta yang dikatakan langsung tidak layak bergelar penyanyi iaitu usahawan sensasi, Iqbal Zulkefli.
Bukan itu sahaja, ramai juga mempersoalkan kerusi Presiden Netizen yang diisi mogul kosmetik, Datuk Seri Vida yang merupakan bekas kekasih peserta tersebut. Netizen menyifatkan pendekatan yang digunakan Astro sebagai satu publisiti murahan.

Semalam, penyanyi Datuk Hattan, 58, menyeru pihak stesen televisyen terbabit supaya lebih bertanggungjawab dalam mengangkat industri hiburan ke tahap lebih bagus dan tinggi berikutan kontroversi yang dicetuskan program berkenaan.
Sementara itu, ramai dalam kalangan netizen yang mempersoalkan kewajaran produksi program berkenaan meletakkan penyanyi nombor satu tanah air, Datuk Seri Siti Nurhaliza di kerusi juri.
Masakan tidak, disebabkan salah seorang pesertanya langsung tidak boleh menyanyi sehingga membuatkan penyanyi tersohor itu rasa bersalah dan berbelah bahagi ingin memberikan markah selepas tamat persembahan. – K! ONLINE


Wanita terkejut lelaki bogel sembunyi dalam but kereta
Oleh KOSMO!

8 Februari 2022, 4:00 pm
OTTAWA, KANADA – Seorang wanita di  Kanada terkejut apabila mendapati seorang lelaki bogel bersembunyi di dalam but keretanya selama tiga hari, lapor portal berita MailOnline kelmarin.
Bethany Coker yang memuat naik video insiden tersebut di TikTok berkata, dia tidak menyedari lelaki tersebut berada di dalam but kenderaannya meskipun menaiki kereta Subaru sedan itu untuk pergi ke banyak tempat.
Menurutnya, dia pada awalnya dapat melihat tanda-tanda lelaki itu memasuki keretanya apabila melihat kesan lumpur pada tempat duduk pemandu.
Dia kemudian membersihkan kekotoran tersebut tanpa menyedari bahawa lelaki itu bersembunyi di dalam but kereta selama tiga hari.
Coker akhirnya mula berasa curiga apabila melihat terdapat kesan kabus dari bahagian dalam keretanya. Apabila dia masuk ke dalam kenderaan itu, Coker terdengar bunyi suara lelaki memanggilnya.
“Pada awalnya saya menyangkakan seseorang sedang mempermainkan saya. Disebabkan itu saya merakam kejadian itu menggunakan telefon bimbit kerana tidak memahami keadaan tersebut,” katanya.

Coker kemudian menghubungi polis bagi melaporkan perkara itu walaupun pihak polis tidak mempercayainya pada awalnya.
Lelaki tersebut dilaporkan telah dihantar ke wad psikiatri. – AGENSI


‘Remaja 15 tahun tikam bayi sendiri sebaik beranak’
Oleh NIK NUR IZZATUL HAZWANI NIK ADNAN

8 Februari 2022, 4:04 pm
KEMAMAN – Seorang bayi lelaki yang baru dilahirkan mati dalam keadaan ngeri dipercayai ditikam ibu kandungnya sendiri di daerah ini, hari ini.
Dalam kejadian pada pukul 10 pagi, mayat bayi lelaki itu ditemui dengan kesan tikaman pada bahagian dada kiri bersama ibunya yang berusia 15 tahun.
Ketua Polis Daerah Kemaman, Superintendan Hanyan Ramlan berkata, siasatan awal mendapati remaja perempuan yang keciciran persekolahan sejak beberapa tahun lalu dipercayai bersendirian di rumahnya ketika melahirkan bayi itu.
“Dia kemudiannya meminta pertolongan seorang rakannya untuk memaklumkan kelahiran tersebut kepada kakitangan sebuah klinik kesihatan berhampiran.
“Sebaik tiba di rumah terbabit, pegawai kesihatan mendapati bayi terbabit sudah tidak bernyawa dengan kesan luka pada bahagian dada dipercayai ditikam dengan objek tajam,” katanya ketika ditemui di lokasi kejadian di sini hari ini.
Hanyan berkata, sepasukan polis bergegas ke rumah tersebut sebelum bertindak menahan suspek bagi membantu siasatan.

Beliau berkata, mayat bayi tersebut telah dibawa ke Unit Forensik Hospital Kemaman di sini untuk dibedah siasat. – K! ONLINE


Rozman fail permohonan batal pertuduhan salah guna kuasa
Oleh NUZULSHAM SHAMSUDDIN

8 Februari 2022, 4:33 pm
KUALA LUMPUR – Ahli Parlimen Labuan, Datuk Rozman Isli memfailkan permohonan untuk membatalkan pertuduhan menggunakan kedudukan untuk mendapatkan rasuah bagi sebuah projek, empat tahun lalu.
Perkara itu dimaklumkan oleh peguam Muhammad Rafique Rashid Ali yang mewakili Rozman selepas prosiding pengurusan kes di hadapan Hakim Mahkamah Sesyen Rozina Ayob hari ini.
Peguam itu ketika dihubungi berkata, pihaknya telah mendapat arahan daripada anak guamnya untuk memfailkan notis permohonan berserta dengan afidavit sokongan bagi membatalkan pertuduhan yang dihadapi oleh tertuduh.
“Mahkamah kemudian telah menetapkan 2 Mac ini untuk pendengaran permohonan tersebut,” katanya.
Ketika prosiding hari ini, pendakwaan dikendalikan Timbalan Pendakwa Raya, Mohd. Asri Abdul Rahman Sidik.
Berdasarkan dokumen yang diperoleh, antara alasan-alasan permohonan Rozman yang difailkan melalui Tetuan Law Practice Of Rafique itu ialah, pertuduhan dibawah Seksyen 23 (1) Akta Suruhanjaya Pencegahan Rasuah Malaysia (SPRM) 2009 yang dikenakan terhadap pemohon (Rozman) tidak berasas sama ada dari segi fakta mahupun perundangan.

Pertuduhan yang dikenakan terhadap pemohon dilakukan dengan niat jahat merupakan suatu bentuk penindasan kepada pemohon dan terjumlah kepada suatu penyalahgunaan proses mahkamah.
Pada 14 Oktober tahun lalu, Rozman, 58, yang juga Ketua Whip Parti Warisan Sabah (Warisan) mengaku tidak bersalah pertuduhan dibacakan terhadapnya.
Pada 16 Disember tahun lalu, hakim Rozina telah menetapkan lima hari bermula 9 Mei 2022 untuk perbicaraan kes itu dengan pendakwaan akan memanggil 42 saksi.
Mengikut pertuduhan, Rozman didakwa sebagai seorang Timbalan Pengerusi Lembaga Pelabuhan Labuan, telah menggunakan kedudukannya untuk mendapatkan suapan.
Suapan itu ialah kontrak pekerjaan sebagai Operator Damaga Merdeka Pelabuhan Labuan bagi Syarikat Labuan Liberty Port Management Sdn. Bhd. yang mana bapa dan adiknya mempunyai kepentingan dalam syarikat tersebut.
Kesalahan itu didakwa dilakukan di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara pukul 2.30 petang hingga 5.30 petang pada 21 Mac 2018. -K!ONLINE


Penyanyi lagu Apo Kono Eh Jang meninggal dunia
Oleh ZAKKINA WATI AHMAD TARMIZI

9 Februari 2022, 10:27 pm
SEREMBAN – Penyanyi yang popular dengan lagu-lagu loghat Negeri Sembilan, Mastura Domo Ismail, 65, meninggal dunia kira-kira pukul 8.40 malam tadi.
Anak Allahyarham, Arianty Mokhtar, 40, berkata, ibunya itu meninggal dunia di kediamannya di Taman Cheras Idaman, Kajang, Selangor.
“Arwah ibu saya meninggal di rumahnya di Taman Cheras Idaman lebih kurang 8.40 malam tadi. Dia meninggal akibat barah ovari tahap empat.
“Insya-Allah arwah dijangka dikebumikan di Tanah Perkuburan Bandar Sungai Long, Kajang esok,” katanya ketika sebentar tadi.
Mastura yang berasal dari Mentakab, Pahang, cukup popular dengan lagu Apo Kono Eh Jang yang dinyanyi bersama pasangan duetnya, Ally Noor. -K! ONLINE


JPN minta ibu bapa terus lapor jika guru langgar SOP
Oleh DIYANATUL ATIQAH ZAKARYA

9 Februari 2022, 8:44 pm
MELAKA – Jabatan Pendidikan Negeri (JPN) meminta ibu bapa yang mempunyai maklumat mengenai sebarang ketidakpatuhan prosedur operasi standard (SOP) membabitkan para guru di sekolah untuk melaporkan perkara itu kepada pihak berwajib.
Pengerusi Jawatankuasa Pendidikan dan Teknologi Melaka, Datuk Rais Yasin berkata, adalah menjadi satu kesalahan yang serius sekiranya ada guru yang dikesan melanggar SOP termasuk tidak memakai pelitup muka semasa mengajar.
Katanya, bagaimanapun perkara itu perlulah dimaklumkan kepada pihak berwajib supaya siasatan dan tindakan lanjut dapat diambil, terutama bagi mencegah penularan wabak Covid-19 dalam kluster pendidikan.
“Sekiranya ada ibu bapa yang mengesan terdapat guru melanggar SOP tidak memakai pelitup muka semasa sesi persekolahan, saya harap perkara itu dilaporkan kepada pihak berwajib.
“Bagaimanapun, saya yakin sekiranya ada pun kejadian begitu, ia adalah kes terpencil dan di bawah pengetahuan pihak kami,” katanya pada majlis perasmian Akademi Ragbi Melaka di Ayer Keroh di sini, hari ini.-K! ONLINE


Kerajaan setuju beri subsidi ayam, telur
Oleh ALWANI ZAFIRAH

9 Februari 2022, 9:29 pm
PETALING JAYA – Jemaah menteri bersetuju memberi subsidi ayam dan telur kepada penternak bermula 5 Februari lalu hingga 4 Jun depan iaitu sepanjang tempoh pelaksanaan Skim Harga Maksimum Keluarga Malaysia (SHMKM).
Menteri Pertanian dan Industri Makanan (MAFI), Datuk Seri Dr. Ronald Kiandee berkata, pemberian subsidi sebanyak RM0.60 sen per kilogram (kg) kepada penternak ayam adalah selepas mengambil kira harga ayam hidup di peringkat ladang sebanyak RM5.90 per kg dan harga runcit ayam bulat standard sebanyak RM8.90 per kg.
“Selain itu, bagi subsidi telur, jemaah menteri bersetuju memberi sebanyak RM0.05 sen sebiji untuk semua kategori.
“Tujuannya untuk meringankan beban penternak susulan peningkatan kos terutamanya kos makanan yang meliputi 70 peratus dari kos pengeluaran selain kos logistik, pekerja, utiliti dan ubat-ubatan,” katanya dalam satu kenyataan hari ini.
Sementara itu, Ronald memaklumkan anggaran keseluruhan implikasi kewangan kepada kerajaan bagi melaksanakan pemberian subsidi ayam dan telur di seluruh negara untuk tempoh empat bulan adalah sebanyak RM528.52 juta.
“MAFI melalui Jabatan Perkhidmatan Veterinar (DVS) akan mengadakan sesi libat urus berterusan dengan pihak industri untuk memastikan industri ayam dan telur kekal mampan serta beroperasi dalam skala penuh.

“Tujuannya bagi memastikan pengeluaran ayam dan telur di ladang mencukupi bagi memenuhi keperluan tempatan,” ujarnya.
Dalam pada itu, MAFI berharap langkah intervensi kerajaan melalui pemberian subsidi kepada penternak dapat menstabilkan kembali bekalan sekali gus memastikan rakyat dapat membeli ayam dan telur dengan harga yang berpatutan.-K! ONLINE


Cadangan antilompat parti akan dibawa ke jawatankuasa pemandu
Oleh AMREE AHMAD

9 Februari 2022, 7:38 pm
PUTRAJAYA – Segala cadangan berhubung peruntukan perundangan antilompat parti akan dibentang kepada mesyuarat Jawatankuasa Pemandu Transformasi dan Kestabilan Politik.
Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar berkata, ia dipengerusikan bersama wakil kerajaan dan pembangkang.
“Pembentangan itu bagaimanapun akan dilakukan setelah dimurnikan dan dimuktamadkan dengan semua pihak yang berkepentingan,” jelas beliau menerusi satu kenyataan di sini hari ini.
Ia susulan sesi libat urus bersama ahli-ahli Parlimen dari Dewan Rakyat dan Dewan Negara bagi mendapatkan maklum balas mereka yang diadakan di Parlimen hari ini dan semalam.
Sesi berkenaan turut menerima input berhubung cadangan bagi pengehadan tempoh jawatan Perdana Menteri selama hanya tempoh dua penggal atau maksimum lima tahun sahaja.
Mengulas lanjut, Wan Junaidi berkata, sesi itu dilakukan selepas perbincangan membabitkan panel Jawatankuasa Teknikal Transformasi dan Kestabilan Politik dibuat pada 25 Januari lalu. – K! ONLINE


Dua bekas banduan ditahan disyaki umpil mesin ATM
Oleh FARAHWAHIDA AHMAD

9 Februari 2022, 8:53 pm
SEGAMAT – Polis menahan dua lelaki yang disyaki memecahkan mesin pengeluaran wang automatik (ATM) di sebuah pasar raya di Jalan Segamat-Kuantan di sini pada 7 Februari lalu.
Ketua Polis Johor, Datuk Kamarul Zaman Mamat berkata, suspek yang berusia 30an dan 20an itu ditahan pada pukul 11.30 malam semalam dalam serbuan berasingan di sekitar taman perumahan di Buloh Kasap, di sini.
Kamarul Zaman
“Siasatan awal mendapati suspek berusia 30an memiliki 19 rekod jenayah lampau berkaitan penyalahgunaan dadah serta jenayah selain dikenali sebagai ‘kambing’. Suspek berusia 20an itu turut memiliki 16 rekod jenayah lampau dan juga berkaitan kes penyalahgunaan dadah.
“Kedua-dua suspek warga tempatan tidak mempunyai pekerjaan tetap itu juga baru dibebaskan dari menjalani hukuman penjara beberapa bulan lalu atas sabitan beberapa kesalahan lampau,” katanya dalam sidang akhbar di Bilik Gerakan Ibu Pejabat Polis Daerah (IPD) Segamat di sini, hari ini.
Hasil siasatan awal, pihak polis tidak menolak kemungkinan mereka ini terlibat dalam cubaan melarikan wang tunai sebanyak RM77,000 dalam kiosk mesin ATM di dalam premis pasar raya berkenaan.-K! ONLINE


Lelaki terima padah kurang ajar dengan petinju Muay Thai wanita
Oleh KOSMO!

9 Februari 2022, 9:30 pm
BANGKOK – Sebuah video tular di media sosial Thailand memaparkan pergaduhan seorang petinju wanita yang berang disimbah bir oleh seorang lelaki kerana enggan minum dengannya, lapor akhbar Bangkok post.
Pergaduhan di tepi jalan itu dirakam oleh kamera dan video tersebut dikongsikan secara meluas di media sosial semalam.
Pareploy Saeaia, 24, menyiarkan video itu di laman Facebooknya dan menulis bahawa dia sedang makan malam di daerah Huai Kwang, Bangkok ketika kejadian berlaku.
Seorang lelaki bertindak menghampirinya dan meminta untuk melagakan gelas tetapi wanita itu menolak.
Kira-kira lima minit kemudian, lelaki itu datang lalu menyimbah bir ke seluruh badan Pareploy semasa dia sedang makan lalu pergaduhan bermula di tepi jalan.
“Jika ini berlaku kepada wanita lain, mereka mungkin memilih untuk tidak bertindak balas. Lelaki itu memilih orang yang salah kerana saya seorang petinju,’’ tulis Pareploy.

Aduan telah difailkan terhadap lelaki terbabit kepada polis Huai Kwang, tambahnya.
Menerusi video yang tular itu, Pareploy dilihat menumbuk dan menendang lelaki itu serta menyumpahnya. Walaupun lelaki itu tidak melawan, dia tidak meminta maaf atas perbuatannya.
Semalam, kedua-duanya menyelesaikan kes itu di balai polis dengan permohonan maaf dan membayar denda sebanyak 1,000 baht (RM127.19) setiap seorang.
Menurut laporan media, Pareploy menjadi petinju profesional muay Thai sejak usia muda.  Wanita itu turut memenangi beberapa pingat di peringkat kebangsaan sejak 2013.
Dia kini bekerja sebagai jurulatih tinju. Disebabkan kejadian tersebut, lelaki itu dipecat daripada bekerja di sebuah hotel. – Agensi


Kucing calarkan kereta sport, pemilik tuntut ganti rugi RM12,737
Oleh KOSMO!

9 Februari 2022, 8:30 pm
BANGKOK – Seorang lelaki dilaporkan memfailkan saman ganti rugi sebanyak 100,000 baht (RM12,737) ke atas jirannya selepas seekor kucing milik keluarga itu memanjat dan mencalarkan dua kereta mewahnya, lapor laman berita Thaiger semalam.
Pemilik kucing itu memuat naik sebuah video di TikTok yang menyatakan bahawa jirannya menuntut wang pampasan kerana membiarkan haiwan peliharaannya keluar ke kawasan awam lalu menyebabkan kerosakan pada harta benda orang lain.
Wanita itu menambah bahawa dia sanggup membayar ganti rugi untuk membaiki kesan calar yang dilakukan oleh kucingnya tetapi pada harga yang berpatutan.
Laporan mengatakan bahawa kejadian tersebut berlaku pada Oktober 2020 apabila seorang kanak-kanak secara tidak sengaja membiarkan kucing peliharaan keluar dari rumah.
Petang itu, seorang pemilik kereta menghantar sebuah video yang dirakam oleh sistem televisyen litar tertutup (CCTV), menunjukkan kucing peliharaannya duduk di atas dua kereta sport berwarna hitam dan kuning.
Pemilik kucing itu bersama keluarganya ke rumah berkenaan untuk memeriksa kerosakan tetapi hanya menemui kesan kotoran dari tapak kaki kucing itu.

Kisah tersebut dikongsikan secara meluas di Thailand dan laporan terbaharu mendapati pemilik kereta sport tersebut telah meminta maaf dan menarik balik samannya. – Agensi


Lelaki maut kereta terjunam dalam curam
Oleh ZULKIFLI MANZOR

9 Februari 2022, 7:43 pm
SEPANG – Seorang lelaki meninggal dunia selepas kereta jenis Perodua Myvi dipandunya terjunam ke dalam cerun berhampiran Bulatan KLIA menghala ke Chaterfield di sini hari ini.
Pengarah Jabatan Bomba dan Penyelamat Malaysia Selangor, Norazam Khamis berkata, pihaknya menerima panggilan kecemasan kejadian itu pada pukul 2.17 petang.
“Sebuah kereta terbabas dan terjunam ke dalam curam anggaran 4.5 meter. Terdapat seorang mangsa lelaki tersepit di bahagian pemandu dan dipercayai telah meninggal dunia di tempat kejadian.
“Tindakan anggota bertugas mengeluarkan mangsa menggunakan peralatan hidraulik dan seterusnya diserahkan kepada pihak polis untuk tindakan lanjut,” katanya dalam satu kenyataan hari ini.
Terdahulu, Norazam berkata, seramai lapan pegawai dan anggota bersama dua jentera dari Balai Bomba dan Penyelamat (BBP) KLIA dikejarkan ke lokasi kejadian. – K! ONLINE


Wanita ditahan masukkan kucing peliharaan dalam mesin basuh
Oleh KOSMO!

9 Februari 2022, 7:30 pm
HONG KONG – Seorang wanita ditahan selepas sebuah video yang memaparkan dia bertindak memerangkap seekor kucing di dalam mesin basuh tular di media sosial, lapor akhbar Daily Star semalam.
Wanita yang dipercayai berusia 28 tahun itu ditahan selepas menakut-nakutkan kucing peliharaannya kerana meninggalkan najis di tempat yang tidak sepatutnya, lapor akhbar Daily Star semalam.
Menerusi rakaman yang dikongsikan di media sosial, kucing itu dilihat berada di dalam sebuah mesin basuh sebelum penutupnya tertutup secara mengejut.
Alat itu kemudian dihidupkan selama kira-kira sepuluh saat dengan kucing itu menekan hidungnya pada penutup mesin basuh tersebut, lapor akhbar South China Morning Post.
Ia dibebaskan selepas penutupnya terbuka dan melompat keluar dari mesin itu dengan pantas.
Pemilik kucing tersebut yang tinggal di bandar Tin Shui Wai, Hong Kong ditahan di Balai Polis Yuen Long kerana disyaki melakukan kekejaman terhadap haiwan.

Persatuan Pencegahan Kekejaman Terhadap Haiwan (SPCA) yang memfailkan laporan kepada pihak berkuasa berkata, mereka menerima beberapa pertanyaan yang dikaitkan dengan video itu.
“SPCA menentang sebarang kelakuan tidak bertanggungjawab oleh pemilik yang boleh menyebabkan kemudaratan atau kecederaan kepada haiwan mereka,’’ kata seorang jurucakap. – Agensi


Bukan mayat tapi patung lilin
Oleh MOHD YUNUS YAKKUB

9 Februari 2022, 8:39 pm
SHAH ALAM – Satu bungkusan yang tular didakwa menyerupai mayat manusia ditemui di belakang sebuah bengkel di Seksyen 27 di sini, semalam sebenarnya adalah patung.
Ketua Polis Daerah Shah Alam, Asisten Komisioner Baharudin Mat Taib berkata, bungkusan tersebut ditemui kira-kira pukul 3 petang oleh petugas Kumpulan Darul Ehsan Berhad (KDEB) Waste Management Sdn. Bhd.
“Hasil pemeriksaan Unit Forensik Ibu Pejabat Polis Kontinjen Selangor mendapati bungkusan tersebut hanyalah berisi patung lilin berbentuk perempuan yang dibalut dengan kain selimut dan plastik.
“Kes didiklasifikasikan No Offence Disclosed (NOD) memandangkan tiada sebarang kesalahan jenayah di dalam kes ini,” katanya dalam kenyataan hari ini.
Sehubungan itu, Baharudin menasihatkan orang ramai untuk tidak membuat sebarang spekulasi berhubung gambar tersebut. -K!ONLINE


Aliff Aziz, Bella Astillah tunai umrah buat kali pertama
Oleh NUR EMIRA SAIZALI

9 Februari 2022, 6:49 pm
PETALING JAYA – Sebagaimana impian semua umat Islam, hasrat penyanyi Aliff Aziz untuk menjejakkan kaki di Tanah Suci akan tercapai apabila berangkat menunaikan umrah buat kali pertama bersama isteri tercinta, Bella Astillah hari ini.
Berkongsi perkara tersebut dalam media sosialnya, juara Gegar Vaganza musim kelapan (GV8) itu memohon agar segala urusan umrahnyq dipermudahkan.
“Alhamdulillah hari ini saya dan keluarga berangkat untuk menunaikan umrah buat kali pertama.
“Mohon semua doakan semoga kami selamat pergi dan kembali,” katanya dalam satu hantaran Instagram hari ini.
Difahamkan, perjalanan umrah pasangan itu turut disertai ibu dan bapa Bella.
Dalam pada itu, Aliff yang terkenal menerusi lagu Sayang Sayang itu turut memohon kemaafan sekiranya pernah melukakan hati mana-mana pihak.

“Kepada semua yang pernah tergores hati dengan apa sahaja perbuatan saya, mohon dimaafkan ya.
“Semoga perjalanan ini dilindungi dan dirahmati Allah SWT dan menjadi asbab kebaikan kita semua, insya-Allah,” katanya lagi.
Terdahulu, Kosmo! melaporkan kerajaan memutuskan memberi kebenaran menunaikan umrah di Tanah Suci Mekah bermula 8 Februari depan.
Menteri Pelancongan, Seni dan Budaya, Datuk Seri Nancy Shukri memberitahu kerajaan tidak melanjutkan pengangguhan sementara ibadah umrah yang berkuat kuasa 8 Januari lalu susulan penularan jangkitan Omicron. – K! ONLINE


Kerajaan umum SOP perayaan Maasi Magam, Chingay
Oleh NUR HUDA MUSA

9 Februari 2022, 7:27 pm
PETALING JAYA – Kerajaan telah menetapkan prosedur operasi standard (SOP) bagi beberapa perayaan dan upacara keagamaan yang bakal disambut dalam masa terdekat.
Menteri Kanan Pertahanan, Datuk Seri Hishammuddin Tun Hussein berkata, perayaan dan upacara keagamaan tersebut termasuklah Perayaan Maasi Magam yang akan disambut oleh masyarakat India di negara ini pada 17 Februari 2022.
SOP tersebut juga akan digunakan bagi perarakan Chingay yang akan disambut oleh 5 Clans (Hainan, Hakka, Hokkien, Teochew dan Tiong Hua) bermula pada hari ke-19 Sambutan Perayaan Tahun Baharu Cina iaitu dari 19 hingga 22 Februari 2022 di Johor.
“Bagi perayaan Maasi Magam, SOP itu akan dilaksanakan bermula 16 hingga 19 Februari 2022 dan hanya yang telah lengkap vaksinasi sahaja dibenarkan mengikuti aktiviti keagamaan.
“Orang ramai juga patuhi amalan penjarakan fizikal sekurang-kurangnya satu meter selain wajib memakai pelitup muka,” katanya dalam satu kenyataan di sini hari ini.
Jelasnya, petugas dari pihak pengurusan kuil juga mestilah memakai vest atau pakaian yang boleh membezakan mereka sebagai petugas dan bertanggungjawab untuk memastikan kepatuhan penganut-penganut terhadap SOP yang telah ditetapkan.

“Upacara sembahyang di kuil dibenarkan mengikut SOP pembukaan rumah ibadat selain Islam dalam tempoh Pelan Pemulihan Negara Fasa Empat.
“Manakala perjalanan dan pergerakan kereta Chariot dibenarkan dengan bersyarat iaitu tidak lebih 50 orang pengiring yang terdiri daripada pihak pengurusan kuil sahaja serta tiada lokasi perhentian yang dibenarkan,” ujarnya.
Katanya, senarai nama pengiring serta pelan perjalanan dan pergerakan Maasi Magam juga perlu mendapat kelulusan pihak Polis Diraja Malaysia (PDRM).
Sementara itu, bagi perarakan Chingay pula, yang akan berlangsung 19 hingga 22 Februari 2022 Hishammuddin berkata, upacara sembahyang dibenarkan di Johor Ancient Temple dan Xing Gong mengikut SOP pembukaan rumah ibadat selain Islam dalam tempoh Pelan Pemulihan Negara (PPN) Fasa Empat.
“Upacara Penyucian Jalan seperti dibenarkan dengan tidak lebih 100 orang ahli Pengurusan Tokong sahaja serta senarai nama pengiring serta pelan perjalanan dan pergerakan Chingay perlu mendapat kelulusan pihak PDRM.
“Sementara itu, bagi upacara Pengusungan Dewa keluar dari Johor Ancient Temple Ke Xing Gong Pada 20 Februari 2022 dibenarkan seperti tidak lebih 200 orang ahli Pengurusan Tokong sahaja.
Bagi Upacara Kepulangan Dewa Kembali Dari Xing Gong Ke Johor Ancient Temple pada 22 Februari ini pula, Hishammuddin berkata, ia dibenarkan dengan tidak melebihi 200 orang ahli daripada pengurusan tokong dan senarai nama pengiring serta pelan perjalanan dan pergerakan Chingay juga perlu mendapat kelulusan PDRM. – K! ONLINE


Tidur sejam lebih lama kurangkan berat badan
Oleh KOSMO!

9 Februari 2022, 6:30 pm
CHICAGO, ILLINOIS – Satu kajian mendapati bahawa waktu tidur yang melebihi sejam daripada kebiasaan dapat mengurangkan berat badan seseorang, lapor akhbar Metro UK semalam.
Kajian dijalankan sekumpulan penyelidik dari Universiti Perubatan Chicago itu mendedahkan sekiranya seseorang tidur lebih sejam dari tempoh masa kebiasaan, ia boleh mengurangkan kuantiti kalori sebanyak 270 kilo kalori (kcal) sehari.
Menerusi kajian tersebut, seramai 89 individu berusia 21 hingga 40 tahun yang mengalami obesiti dipantau tabiat tidur mereka. Mereka kebiasaannya tidur kurang dari 6 jam 30 minit dalam masa satu malam.
Tanpa mengubah diet atau tabiat pemakanan, mereka tidur di katil sendiri dengan memakai sejenis peranti serta diarah untuk meningkatkan waktu tidur.
Selepas meningkatkan waktu tidur kepada 8 jam 30 minit bagi satu malam, kadar pengambilan kalori dan tenaga mereka dihitung. Hasilnya mendapati, kadar pengambilan kalori menyusut sebanyak 270 kcal sehari.
“Meningkatkan dan mengekalkan tempoh waktu tidur yang sihat dalam jangka masa panjang dapat menjadi sebahagian daripada program mengurangkan berat badan dan mencegah obesiti,” kata penyelidik. – AGENSI